Νέα Μύκονος: Γιατί σοσιαλισμός;\nΈνα άρθρο του Άλμπερτ Αϊνστάιν\n(Το άρθρο αυτό γράφτηκε από τον Albert Einstein για την Ιδρυση του περιοδικού Monthly Review και δημοσιεύτηκε στο πρώτο τεύχος του τον Μάιος 1949).\nΑς εξετάσουμε κατά πρώτον το ερώτημα από την άποψη της επιστημονικής γνώσης. Μπορεί να φαίνεται ότι δεν υπάρχουν ουσιαστικές μεθοδολογικές διαφορές ανάμεσα στην αστρονομία και τα οικονομικά: οι επιστήμονες και στους δύο τομείς προσπαθούν να ανακαλύψουν νόμους γενικής αποδοχής για καθορισμένες ομάδες φαινομένων, για να κάνουν τη διασύνδεση των φαινομένων αυτών όσο γίνεται πιο κατανοητή. Αλλά στην πραγματικότητα τέτοιες μεθοδολογικές διαφορές υπάρχουν. Η ανακάλυψη γενικών νόμων στον τομέα των οικονομικών γίνεται δυσκολότερη, γιατί τα υπό παρατήρηση οικονομικά φαινόμενα επηρεάζονται συχνά από πολλούς παράγοντες, οι οποίοι είναι πολύ δύσκολο να εκτιμηθούν ξεχωριστά. Επιπλέον, η πείρα που έχει συσσωρευτεί από την αρχή της λεγάμενης πολιτισμένης περιόδου της ανθρώπινης ιστορίας έχει, όπως είναι γνωστό, σε μεγάλο βαθμό επηρεαστεί και περιοριστεί από αιτίες όχι μόνο οικονομικού χαρακτήρα. Για παράδειγμα, οι περισσότερες μεγάλες δυνάμεις στην ιστορία όφειλαν την ύπαρξή τους στις κατακτήσεις. Οι κατακτητές λαοί εδραιώνονταν νομικά και οικονομικά ως η προνομιούχα τάξη στην κατακτημένη χώρα. Υφάρπαζαν για τους εαυτούς τους το μονοπώλιο της ιδιοκτησίας της γης και όριζαν τον κλήρο από τις τάξεις τους. Οι ιερείς, με το να ελέγχουν την παιδεία, έκαναν την ταξική διαίρεση της κοινωνίας μόνιμο θεσμό και δημιούργησαν ένα σύστημα αξιών από το οποίο οι άνθρωποι έκτοτε καθοδηγούνταν, σε μεγάλο βαθμό ασυνείδητα, στην κοινωνική τους συμπεριφορά.\nΑλλά η ιστορική παράδοση ανήκει, ούτως ειπείν, στο χθες. Πουθενά δεν έχει πραγματικά ξεπεραστεί εκείνο που ο Thorstein Veblen αποκαλούσε «πρωτόγονη, ληστρική φάση» της ανθρώπινης ανάπτυξης.\nΤα οικονομικά γεγονότα που παρατηρούμε ανήκουν σε αυτή τη φάση και ακόμα και οι νόμοι που μπορούμε να εξάγουμε από αυτά δεν είναι εφαρμόσιμοι σε άλλες φάσεις. Δεδομένου ότι ο πραγματικός σκοπός του σοσιαλισμού είναι ακριβώς να ξεπεράσει και να προχωρήσει μπροστά, πέρα από τη ληστρική φάση της ανθρώπινης ανάπτυξης, η οικονομική επιστήμη στη σημερινή της κατάσταση μπορεί να ρίξει πολύ λίγο φως στη σοσιαλιστική κοινωνία του μέλλοντος.\nΔεύτερον, ο σοσιαλισμός είναι προσανατολισμένος σε ένα κοινωνικο-ηθικό σκοπό. Η επιστήμη, ωστόσο, δεν μπορεί να δημιουργήσει σκοπούς και, ακόμα λιγότερο, να τους εμφυσήσει στους ανθρώπους. Το μέγιστο που η επιστήμη μπορεί να προσφέρει είναι τα μέσα για την επίτευξη ορισμένων σκοπών. Αλλά οι σκοποί αυτοί καθαυτοί επινοούνται από προσωπικότητες με υψηλά ηθικά ιδανικά και -αν οι σκοποί αυτοί δεν είναι θνησιγενείς, αλλά βιώσιμοι και υγιείς- υιοθετούνται και προωθούνται από πολλούς ανθρώπους που, εν μέρει ασυνείδητα, καθορίζουν την αργή εξέλιξη της κοινωνίας.\nΓια τους λόγους αυτούς, θα πρέπει να έχουμε στο νου μας να μην υπερεκτιμάμε την επιστήμη και τις επιστημονικές μεθόδους όταν η υπόθεση αφορά ανθρώπινα προβλήματα. Και δεν θα πρέπει να θεωρούμε ως δεδομένο ότι μόνο οι ειδικοί έχουν δικαίωμα να εκφράζουν τη γνώμη τους για ζητήματα που επηρεάζουν την οργάνωση της κοινωνίας.\nΑμέτρητες φωνές, εδώ και καιρό, διακηρύσσουν ότι η ανθρώπινη κοινωνία περνάει κρίση, ότι η σταθερότητά της έχει κλονιστεί σοβαρά. Χαρακτηριστικό αυτής της κατάστασης είναι ότι τα άτομα νιώθουν αδιάφορα ή ακόμα και εχθρικά προς τις ομάδες, μικρές ή μεγάλες, στις οποίες ανήκουν. Για να διευκρινίσω τι εννοώ, επιτρέψτε μου να επικαλεστώ μια προσωπική εμπειρία. Πρόσφατα συζητούσα με έναν έξυπνο και ευνοϊκά διατεθειμένο άνθρωπο για την απειλή ενός ακόμα πολέμου, ο οποίος κατά τη γνώμη μου θα αποτελούσε σοβαρό κίνδυνο για την ίδια την ύπαρξη της ανθρωπότητας, και σχολίασα πως μόνο ένας υπερεθνικός οργανισμός θα μπορούσε να προσφέρει προστασία από έναν τέτοιο κίνδυνο. Ο επισκέπτης μου, πολύ ήρεμα και ψυχρά, μου είπε: «Γιατί είσαι τόσο βαθιά αντίθετος στην εξαφάνιση της ανθρώπινης φυλής;».\nΕίμαι βέβαιος ότι μόλις έναν αιώνα πριν κανείς δεν θα έκανε μια τέτοια δήλωση με τόση ευκολία. Πρόκειται για τη δήλωση ενός ανθρώπου που μάταια προσπαθούσε να βρει μια ισορροπία μέσα του και έχασε λίγο πολύ την ελπίδα για να το πετύχει. Είναι η έκφραση μιας οδυνηρής μοναξιάς και απομόνωσης από την οποία τόσο πολλοί άνθρωποι υποφέρουν στις μέρες μας. Ποια είναι όμως η αιτία; Υπάρχει διέξοδος;\nΕίναι εύκολο να εγείρεις τέτοια ερωτήματα, αλλά δύσκολο να τα απαντήσεις με κάποιο βαθμό βεβαιότητας. Πρέπει να προσπαθήσω, ωστόσο, όσο καλύτερα μπορώ, αν και έχω μεγάλη επίγνωση ότι τα συ- ναισθήματά μας και οι στόχοι για τους οποίους παλεύουμε είναι συχνά αντιφατικοί και δυσνόητοι και ότι δεν μπορούν να εκφραστούν με εύκολες και απλές διατυπώσεις.\nΟ άνθρωπος είναι, ταυτόχρονα, ον μοναχικό και κοινωνικό. Ως μοναχικό ον, προσπαθεί να προστατέψει την ύπαρξή του και την ύπαρξη των οικείων του, να ικανοποιήσει τις προσωπικές του επιθυμίες και να καλλιεργήσει τις έμφυτες ικανότητές του. Ως κοινωνικό ον, επιδιώκει να κερδίσει την αναγνώριση και την αγάπη των συνανθρώπων του, να μοιραστεί τις χαρές τους, να τους παρηγορήσει στις στενοχώριες τους και να βελτιώσει τις συνθήκες ζωής τους. Μόνο η ύπαρξη αυτών των διάφορων, συχνά αλληλοσυγκρουόμενων, επιδιώξεων εξηγεί τον ιδιαίτερο χαρακτήρα του ανθρώπου, και οι συγκεκριμένοι συνδυασμοί τους καθορίζουν το βαθμό που το άτομο μπορεί να πετύχει μια εσωτερική ισορροπία και να συμβάλλει στην ευημερία της κοινωνίας. Είναι πολύ πιθανό η σχετική δύναμη αυτών των δύο επιδιώξεων να είναι βασικά προσδιορισμένη από την κληρονομικότητα. Αλλά η προσωπικότητα που τελικά προκύπτει έχει σε μεγάλο βαθμό διαμορφωθεί από το περιβάλλον στο οποίο ο άνθρωπος τυχαίνει να βρίσκεται κατά την ανάπτυξή του, από τη διάρθρωση της κοινωνίας στην οποία μεγαλώνει, από την παράδοση της κοινωνίας αυτής και από το πώς αυτή αξιολογεί συγκεκριμένους τύπους συμπεριφοράς.\nΗ αφηρημένη έννοια «κοινωνία» σημαίνει για το ξεχωριστό ανθρώπινο ον το σύνολο των άμεσων και έμμεσων σχέσεών του με τους συγχρόνους του και με όλους τους ανθρώπους των προηγούμενων γενεών. Το άτομο είναι ικανό να σκέφτεται, να νιώθει, να αγωνίζεται και να δουλεύει μόνο του. Όμως εξαρτάται τόσο πολύ από την κοινωνία -στη φυσική, διανοητική και συναισθηματική ύπαρξή του- που είναι αδύνατο να το σκεφτούμε ή να το κατανοήσουμε εκτός του πλαισίου της κοινωνίας. Είναι η «κοινωνία» που παρέχει στον άνθρωπο τροφή, ενδυμασία, κατοικία, εργαλεία εργασίας, γλώσσα, μορφές σκέψης και το βασικό περιεχόμενο των σκέψεων. Η ζωή του είναι δυνατή χάρη στην εργασία και στα επιτεύγματα των πολλών εκατομμυρίων ανθρώπων στο παρελθόν και στο παρόν, που όλοι κρύβονται πίσω από τη μικρή λέξη «κοινωνία».\nΕίναι προφανές, συνεπώς, ότι η εξάρτηση του ατόμου από την κοινωνία είναι ένα φυσικό γεγονός που δεν μπορεί να καταργηθεί – όπως ακριβώς στην περίπτωση των μυρμηγκιών και των μελισσών. Ωστόσο, ενώ ολόκληρη η πορεία ζωής των μυρμηγκιών και μελισσών καθορίζεται μέχρι την παραμικρή λεπτομέρεια με αυστηρά, κληρονομικά ένστικτα, τα κοινωνικά πρότυπα και οι σχέσεις μεταξύ των ανθρώπων είναι ευμετάβλητα και επιρρεπή στις αλλαγές. Η μνήμη, η ικανότητα να κάνει νέους συνδυασμούς, το δώρο της προφορικής επικοινωνίας έχουν καταστήσει δυνατές εξελίξεις μεταξύ των ανθρώπων που δεν υπαγορεύονται από βιολογικές αναγκαιότητες. Τέτοιες εξελίξεις εκδηλώνονται στις παραδόσεις, τους θεσμούς και τους οργανισμούς. Επίσης στη λογοτεχνία, σε επιστημονικά και τεχνολογικά επιτεύγματα, σε έργα τέχνης. Αυτό εξηγεί πώς συμβαίνει, υπό μία συγκεκριμένη έννοια, ο άνθρωπος να μπορεί να επηρεάζει τη ζωή του μέσα από τη δική του συμπεριφορά, και πώς σ’ αυτή τη διαδικασία η συνειδητή σκέψη και θέληση μπορεί να παίξει ρόλο.\nΟ άνθρωπος αποκτά κατά τη γέννησή του, χάρη στην κληρονομικότητα, μια βιολογική σύσταση που πρέπει να τη θεωρούμε καθορισμένη και αμετάβλητη, και η οποία περιλαμβάνει τις φυσικές παρορμήσεις που είναι χαρακτηριστικές για το ανθρώπινο είδος. Επιπλέον, στη διάρκεια της ζωής του, αποκτά πολιτιστική συγκρότηση την οποία υιοθετεί από την κοινωνία μέσω της επικοινωνίας και μέσα από πολλά άλλα είδη επιρροών. Είναι αυτή η πολιτιστική συγκρότηση που, με το πέρασμα του χρόνου, υπόκειται σε αλλαγή και που καθορίζει σε πολύ μεγάλο βαθμό τη σχέση μεταξύ του ατόμου και της κοινωνίας. Η σύγχρονη ανθρωπολογία μάς έχει διδάξει, μέσα από σχετική έρευνα των επονομαζόμενων πρωτόγονων πολιτισμών, ότι η κοινωνική συμπεριφορά των ανθρώπινων όντων μπορεί να διαφέρει πολύ, ανάλογα με τα επι- κρατούντα πολιτιστικά πρότυπα και τους τύπους οργάνωσης που κυριαρχούν στην κοινωνία. Σε αυτό ακριβώς βασίζουν τις ελπίδες τους όσοι αγωνίζονται να καλυτερέψουν την τύχη του ανθρώπου: οι άνθρωποι δεν είναι καταδικασμένοι, λόγω της βιολογικής κατασκευής τους, να αλληλοεξοντώνονται ή να παραδίδονται στο έλεος μιας σκληρής και αναπόφευκτης μοίρας.\nΌταν αναρωτιόμαστε πώς η διάρθρωση της κοινωνίας και η πολιτιστική στάση του ανθρώπου πρέπει να αλλάξουν για να γίνει η ανθρώπινη ζωή όσο πιο ικανοποιητική γίνεται, θα πρέπει συνεχώς να έχουμε επίγνωση του γεγονότος ότι υπάρχουν ορισμένες συνθήκες τις οποίες δεν μπορούμε να αλλάξουμε. Όπως αναφέρθηκε παραπάνω, η βιολογική φύση του ανθρώπου, για πρακτικούς λόγους, δεν υπόκειται σε αλλαγή. Επιπροσθέτως, τεχνολογικές και δημογραφικές εξελίξεις των τελευταίων λίγων αιώνων έχουν δημιουργήσει συνθήκες που είναι αμετάβλητες. Στις περιοχές με σχετικά πυκνό πληθυσμό, η παραγωγή των αναγκαίων για τη ζωή αγαθών προϋποθέτει αναγκαστικά τον καταμερισμό της εργασίας και μια μεγάλη συγκέντρωση παραγωγικού μηχανισμού. Η εποχή που τα άτομα ή σχετικά μικρές ομάδες μπορούσαν να είναι πλήρως αυτάρκη -η οποία, κοιτώντας στα περασμένα, φαίνεται τόσο ειδυλλιακή- έχει παρέλθει για πάντα. Είναι απλώς μια μικρή υπερβολή να πούμε ότι η ανθρωπότητα αποτελεί ήδη μια παγκόσμια κοινότητα παραγωγής και κατανάλωσης.\nΤώρα έφτασα στο σημείο όπου μπορώ να προσδιορίσω με συντομία τι συνιστά για μένα την ουσία της σημερινής κρίσης. Πρόκειται για τη σχέση του ατόμου με την κοινωνία. Το άτομο έχει συνειδητοποιήσει περισσότερο από ποτέ την εξάρτησή του από την κοινωνία. Όμως δεν βιώνει αυτή την εξάρτηση ως θετικό στοιχείο, ως οργανικό δεσμό, ως προστατευτική δύναμη, αλλά, μάλλον, ως απειλή στα φυσικά του δικαιώματα, ή ακόμα και στην οικονομική του ύπαρξη. Επιπλέον, η θέση του στην κοινωνία είναι τέτοια που οι εγωιστικές του επιδιώξεις επιτείνονται συνεχώς, ενώ οι κοινωνικές του επιδιώξεις, που από τη φύση τους είναι πιο ασθενείς, σταδιακά υποβαθμίζονται. Όλοι οι άνθρωποι, ανεξάρτητα από τη θέση τους στην κοινωνία, υποφέρουν από αυτή τη διαδικασία χειροτέρευσης. Αιχμάλωτοι εν αγνοία τους του ίδιου τους του εγωισμού, νιώθουν ανασφαλείς, μοναχοί και στερημένοι από την αφελή, απλή και ανεπιτήδευτη απόλαυση της ζωής. Ο άνθρωπος μπορεί να βρει νόημα στη ζωή, που είναι τόσο σύντομη και επικίνδυνη, μόνο αφιερώνοντας τον εαυτό του στην κοινωνία.\nΗ οικονομική αναρχία της καπιταλιστικής κοινωνίας όπως υπάρχει σήμερα είναι, κατά τη γνώμη μου, η πραγματική πηγή του κακού. Βλέπουμε μπροστά μας μια τεράστια κοινότητα παραγωγών, τα μέλη της οποίας παλεύουν ακατάπαυστα να αποστερήσουν ο ένας από τον άλλο τους καρπούς της συλλογικής εργασίας τους – όχι με τη βία, αλλά γενικά με πιστή υποταγή στους νομικά καθιερωμένους κανόνες. Από την άποψη αυτή, είναι σημαντικό να συνειδητοποιήσει κανείς ότι τα μέσα παραγωγής -δηλαδή ολόκληρη η παραγωγική ικανότητα που απαιτείται για να παραχθούν καταναλωτικά αγαθά, καθώς και πρόσθετα κεφαλαιουχικά αγαθά- μπορούν νομικά να αποτελέσουν, και κατά το μεγαλύτερο μέρος αποτελούν, ατομική ιδιοκτησία μεμονωμένων ατόμων.\nΧάριν απλοποίησης, στη συζήτηση που ακολουθεί θα αποκαλώ «εργάτες» όλους εκείνους που δεν συμμετέχουν στην ιδιοκτησία των μέσων παραγωγής – αν και αυτό δεν αντιστοιχεί απόλυτα στη συνηθισμένη χρήση του όρου. Ο ιδιοκτήτης των μέσων παραγωγής είναι σε θέση να αγοράζει την εργατική δύναμη του εργάτη. Χρησιμοποιώντας τα μέσα παραγωγής, ο εργάτης παράγει νέα αγαθά τα οποία γίνονται ιδιοκτησία του καπιταλιστή. Το ουσιώδες σημείο σ’ αυτή τη διαδικασία είναι η σχέση ανάμεσα σ’ αυτό που ο εργάτης παράγει και σ’ αυτό που πληρώνεται, και τα δύο μετρημένα σε όρους πραγματικής αξίας.\nΣτο βαθμό που η σύμβαση εργασίας είναι «ελεύθερη», αυτό που ο εργάτης λαμβάνει δεν καθορίζεται από την πραγματική αξία των αγαθών που παράγει, αλλά από τις ελάχιστες ανάγκες του και από τις απαιτήσεις του καπιταλιστή σε εργατική δύναμη, σε σχέση με τον αριθμό των εργατών που συναγωνίζονται για τις θέσεις εργασίας. Είναι σημαντικό να καταλάβουμε ότι, ακόμη και στη θεωρία, η αμοιβή του εργάτη δεν καθορίζεται από την αξία του προϊόντος που παράγει.\nΤο ιδιωτικό κεφάλαιο τείνει να συγκεντρωθεί σε λίγα χέρια, εν μέρει λόγω του ανταγωνισμού μεταξύ των καπιταλιστών, και εν μέρει γιατί η τεχνολογική ανάπτυξη και ο αυξανόμενος καταμερισμός εργασίας ενθαρρύνουν το σχηματισμό μεγαλύτερων παραγωγικών μονάδων σε βάρος μικρότερων. Το αποτέλεσμα αυτών των εξελίξεων είναι μια ολιγαρχία ιδιωτικού κεφαλαίου, η τεράστια εξουσία του οποίου δεν μπορεί να ελέγχεται αποτελεσματικά ακόμη και σε μια δημοκρατικά οργανωμένη κοινωνία. Αυτό συμβαίνει επειδή τα μέλη των νομοθετικών οργάνων επιλέγονται από τα πολιτικά κόμματα, τα οποία σε μεγάλο βαθμό χρηματοδοτούνται ή επηρεάζονται αλλιώς από ιδιώτες καπιταλιστές, που, για πρακτικούς σκοπούς, διαχωρίζουν το εκλογικό σώμα από τους νομοθέτες. Το αποτέλεσμα είναι ότι οι αντιπρόσωποι του λαού στην πραγματικότητα δεν προασπίζονται αποτελεσματικά τα συμφέροντα των μη προνομιούχων τμημάτων του πληθυσμού. Επιπλέον, στις υπάρχουσες συνθήκες, οι ιδιώτες καπιταλιστές ελέγχουν αναπόφευκτα, άμεσα ή έμμεσα, τις κύριες πηγές πληροφόρησης (τύπος, ραδιόφωνο, παιδεία). Έτσι είναι υπερβολικά δύσκολο, και μάλιστα στις περισσότερες περιπτώσεις εντελώς αδύνατο, για τον απλό πολίτη να καταλήξει σε αντικειμενικά συμπεράσματα και να ασκεί έξυπνα τα πολιτικά του δικαιώματα.\nΗ κατάσταση που επικρατεί σε μια οικονομία που βασίζεται στην ατομική ιδιοκτησία του κεφαλαίου χαρακτηρίζεται επομένως από δύο κύριες αρχές: πρώτον, τα μέσα παραγωγής (κεφάλαιο) αποτελούν ατομική ιδιοκτησία και οι ιδιοκτήτες τα διαχειρίζονται κατά την κρίση τους, δεύτερον, η σύμβαση εργασίας είναι ελεύθερη. Φυσικά, κατά την έννοια αυτή, δεν υπάρχει καθαρή καπιταλιστική κοινωνία. Ειδικά, θα πρέπει να σημειωθεί ότι οι εργάτες, μέσα από μακροχρόνιους και δριμείς πολιτικούς αγώνες, πέτυχαν να διασφαλίσουν μία κάπως βελτιωμένη μορφή «ελεύθερης σύμβασης εργασίας» για ορισμένες κατηγορίες εργατών. Αλλά, στο σύνολό της, η σημερινή οικονομία δεν διαφέρει πολύ από τον «καθαρό» καπιταλισμό.\nΗ παραγωγή πραγματοποιείται για το κέρδος, και όχι για τη χρήση. Δεν υπάρχει πρόνοια ότι όλοι αυτοί που μπορούν και θέλουν να εργαστούν θα είναι πάντα σε θέση να βρουν εργασία. Μια «στρατιά ανέργων» υπάρχει σχεδόν πάντα. Ο εργάτης βρίσκεται σε συνεχή φόβο να μη χάσει τη δουλειά του. Αφού οι άνεργοι και οι χαμηλόμισθοι εργάτες δεν εξασφαλίζουν μια κερδοφόρα αγορά, η παραγωγή καταναλωτικών αγαθών είναι περιορισμένη, και το αποτέλεσμα είναι μεγάλες οικονομικές δυσκολίες. Η τεχνολογική πρόοδος συχνά οδηγεί σε περισσότερη ανεργία παρά στην ανακούφιση όλων των εργαζομένων από τα βάρη της εργασίας. Το κίνητρο του κέρδους, σε συνδυασμό με τον ανταγωνισμό μεταξύ των καπιταλιστών, είναι υπεύθυνο για την αστάθεια στη συσσώρευση και στο βαθμό χρησιμοποίησης του κεφαλαίου, πράγμα που οδηγεί σε όλο και πιο σοβαρές υφέσεις. Ο απεριόριστος ανταγωνισμός οδηγεί σε μια τεράστια σπατάλη εργασίας, και σ’ αυτό το σακάτεμα της κοινωνικής συνείδησης των ατόμων, που ανέφερα πιο πάνω.\nΘεωρώ το σακάτεμα των ατόμων το χειρότερο κακό του καπιταλισμού. Ολόκληρο το σύστημα της παιδείας μας υποφέρει από αυτό το κακό. Μια υπέρμετρα ανταγωνιστική συμπεριφορά καλλιεργείται στους σπουδαστές, που μαθαίνουν να λατρεύουν την επιτυχία σε όρους κα- τέχειν, ως προετοιμασία για τη μελλοντική τους καριέρα.\nΕίμαι πεπεισμένος ότι υπάρχει μόνο ένας δρόμος για να εξαλειφθεί όλο αυτό το κακό, και αυτός είναι η ίδρυση μιας σοσιαλιστικής οικονομίας, συνοδευόμενη από ένα σύστημα παιδείας που θα είναι προσανατολισμένο σε κοινωνικούς σκοπούς. Σε μια τέτοια οικονομία, τα μέσα παραγωγής ανήκουν στην ίδια την κοινωνία και αξιοποιούνται με σχεδιασμένο τρόπο. Μια σχεδιασμένη οικονομία, που προσαρμόζει την παραγωγή στις ανάγκες της κοινωνίας, θα κατένειμε την εργασία που θα έπρεπε να καταβληθεί μεταξύ των ικανών να δουλέψουν και θα μπορούσε να εγγυηθεί τα προς το ζην σε κάθε άντρα, γυναίκα και παιδί. Η παιδεία του κάθε ατόμου, μαζί με την προώθηση των δικών του έμφυτων ικανοτήτων, θα επιχειρούσε να αναπτύξει στο άτομο μια αίσθηση ευθύνης για τους άλλους ανθρώπους, αντί για την εξύμνηση της εξουσίας και της επιτυχίας όπως γίνεται στη σημερινή μας κοινωνία.\nΩστόσο, είναι αναγκαίο να θυμόμαστε ότι μια σχεδιασμένη οικονομία δεν σημαίνει από μόνη της σοσιαλισμό. Μια σχεδιασμένη οικονομία αυτή καθαυτήν μπορεί να συνοδεύεται από την πλήρη υποδούλωση του ατόμου. Η επίτευξη του σοσιαλισμού απαιτεί την επίλυση κάποιων εξαιρετικά δύσκολων κοινωνικοπολιτικών προβλημάτων: Πώς είναι δυνατό, λαμβάνοντας υπόψη τη μεγάλη συγκέντρωση της πολιτικής και οικονομικής εξουσίας, να αποτρέψει κανείς τη γραφειοκρατία από το να γίνει παντοδύναμη και υπερφίαλη; Πώς μπορούν να προστατευτούν τα δικαιώματα του ατόμου και ταυτόχρονα να διασφαλιστεί ένα δημοκρατικό αντίβαρο στην εξουσία της γραφειοκρατίας;\nΗ σαφήνεια σχετικά με τους σκοπούς και τα προβλήματα του σοσιαλισμού είναι μεγίστης σημασίας στη μεταβατική μας εποχή. Αφού, κάτω από τις παρούσες συνθήκες, η ελεύθερη και ανεμπόδιστη συζήτηση των προβλημάτων αυτών θεωρείται ένα μεγάλο ταμπού, πιστεύω ότι η ίδρυση αυτού του περιοδικού θα είναι μια σημαντική κοινωνική υπηρεσία.\nΑναρτήθηκε από Νέα Μύκονος στις 4:14 π.μ.\nΟΙ ΟΚΤΩ ΛΟΓΟΙ ΠΟΥ Ο ΣΑΜΑΡΑΣ ΕΙΠΕ «ΟΧΙ» ΣΤΗ ΝΤΟΡΑ Γ...\nΚαλπάζει ξανά το εμπορικό έλλειμμα της χώρας, διαρ...\nΔημοτικές επιχειρήσεις και «στημένες» μελέτες για ...\nΣε ομηρία οι προϋπολογισμοί των Δήμων για το 2015....


22 Ιουνίου έως 23 Ιουλίου\nΟι εκπρόσωποι του ζωδίου ξεχωρίζουν λόγω ιδιαίτερης ευαισθησίας. Ακόμη και οι πιο ασήμαντες κακοπροαίρετες εκφράσεις μπορούν να πληγώσουν τον Καρκίνο και να τον ρίξουν σε μελαγχολία, ως αποτέλεσμα, ο Καρκίνος που έχει αρκετά δυνατή εσωτερική ενέργεια να μπορεί να μεταδώσει αυτή την μελαγχολία του στους γύρω του. Ωστόσο δεν μπορούμε να πούμε πως θα είναι συνέχεια σε αυτή τη κατάσταση γιατί αγαπάνε και να γελάνε και έχουν αρκετά καλή αίσθηση χιούμορ.\nΗ ζωή του Καρκίνου αποτελείται από διαδοχικές περιόδους ανόδων και πτώσεων. Αρκετές φορές ακόμη και στις πλέον ευνοϊκές συνθήκες προτιμούν να μην ρισκάρουν και να παραιτηθούν από την προσπάθεια.\nΟ Καρκίνος είναι γενναιόδωρος και ανιδιοτελής αλλά το δείχνει πολύ σπάνια και για έχει σχηματιστεί λάθος εντύπωση πως είναι εγωιστής και ναρκισσιστής.\nΟ Καρκίνος όντως έχει μεγάλη ιδέα για τον εαυτό του και για αυτό μόλις βρεθεί στο επίκεντρο γίνεται πολύ κοινωνικός. Του αρέσει όταν τον εκτιμούν και δοξάζουν, όμως το θεωρεί δεδομένο.\nΟ Καρκίνος προτιμάει ήσυχη οικογενειακή ζωή και όχι φανταχτερές δεξιώσεις. Μπορεί να είναι απλόχερος με οικείους και τσιγκούνης με ξένους, όχι μόνο στα χρήματα αλλά και στα αισθήματα.\nΆνδρες Καρκίνοι έχουν την επιθυμία για αποταμίευση και προσπαθούν να γίνουν ευκατάστατοι, παράλληλα μεριμνώντας για το κομπόδεμα σε περίπτωση ανάγκης. Ο άνδρας Καρκίνος σπάνια εκμεταλλεύεται όλες του τις δυνάμεις προκειμένου να φτάσει το σκοπό του αλλά παρ όλα αυτά συνήθως τα καταφέρνει.\nΟι γυναίκες Καρκίνοι φαίνονται αρκετά ισορροπημένες αλλά αυτό εξαρτάται σε μεγάλο βαθμό από τους γύρω. Για τις γυναίκες αυτού του ζωδίου είναι πολύ σημαντική η υποστήριξη που έχουν από τους φίλους και συγγενείς. Είναι άριστες μητέρες και πίστες στον σύζυγο. Και η έννοια "γυναικεία φιλία" για αυτές δεν αποτελεί, μακράν, απλά λόγια.


Θεσσαλονίκη: Άνδρας επιτέθηκε και τραυμάτισε γυναίκα με τσεκούρι (ΦΩΤΟ) - ILARISSA.GR\nΑρχική Νέα Ελλάδα Θεσσαλονίκη: Άνδρας επιτέθηκε και τραυμάτισε γυναίκα με τσεκούρι (ΦΩΤΟ)\nΘεσσαλονίκη: Άνδρας επιτέθηκε και τραυμάτισε γυναίκα με τσεκούρι (ΦΩΤΟ)\nΈνα σοκαριστικό περιστατικό έλαβε χώρα το μεσημέρι της Τρίτης στην περιοχή των Αμπελοκήπων, στη Θεσσαλονίκη. Γύρω στις τρεις, ένας άνδρας επιτέθηκε με τσεκούρι σε γυναίκα που κινούνταν πεζή στην οδό Χαλκοκονδύλη.\nΟ άνδρας κατάφερε στη γυναίκα τραύματα σε κεφάλι και λαιμό ενώ μετά την επίθεση επιβιβάστηκε σε αυτοκίνητο και προσπάθησε να τραπεί σε φυγή. Πολίτες που βρισκόταν κοντά στο σημείο και αντιλήφθηκαν τι είχε συμβεί έτρεχαν προς το ΙΧ του δράστη και κατάφεραν να τον ακινητοποιήσουν.\nΑσθενοφόρο του ΕΚΑΒ παρέλαβε τη γυναίκα προκειμένου να τη μεταφέρει στο νοσοκομείο “Παπαγεωργίου”. Σύμφωνα με το ΕΚΑΒ η κατάστασή της κρίνεται σοβαρή καθώς έχει μεγάλη αιμορραγία.\nΠροηγούμενο άρθροΣυμμετοχή στο πρόγραμμα “Diploma in sales management & sales force management” από το Επιμελητήριο Λάρισας και τον Σύλλογο Ασφαλιστών\nΕπόμενο άρθροΑποκαλύψεις σοκ για τη δολοφονία της Αμερικανίδας βιολόγου: Ο 27χρονος τη βίασε και τη σκότωσε


Ανακοίνωση για το λογισμικό Mendeley\nΕνημερώνουμε όλα τα μέλη της ακαδημαϊκής κοινότητας ότι οι δωρεάν προνομιακές άδειες χρήσης της εφαρμογής Mendeley λήγουν την 31η Δεκεμβρίου 2017.\nΗ Βιβλιοθήκη και Κέντρο Πληροφόρησης (ΒΚΠ) του Πανεπιστημίου μας απέκτησε δωρεάν 500 προνομιακές άδειες χρήσης του λογισμικού διαχείρισης βιβλιογραφικών αναφορών Mendeley για το 2017, αρκετές από τις οποίες δεν έχουν χρησιμοποιηθεί μέχρι σήμερα. Η προνομιακή άδεια συνίσταται σε μεγαλύτερο μέγεθος προσωπικής βιβλιοθήκης κάθε χρήστη, από 2 GB σε 5 GB, μεγαλύτερο χώρο αποθήκευσης ομάδων, από 100 MB σε 20 GB, μεγαλύτερο μέγεθος ιδιωτικών ομάδων, από 3 σε 25 μέλη και απεριόριστο αριθμό ιδιωτικών ομάδων.\nΌσοι από τα μέλη της ακαδημαϊκής κοινότητας χρησιμοποιούν ήδη την εφαρμογή και επιθυμούν τα προνόμια της αναβαθμισμένης άδειας, μπορούν να χρησιμοποιήσουν το σύνδεσμο https://www.mendeley.com/download-mendeley-desktop/welcome/?organisation=23931&promo=NKUA , εφόσον διαθέτουν λογαριασμό Mendeley με πανεπιστημιακή ηλεκτρονική διεύθυνση (δηλαδή να λήγει σε .uoa.gr). Θα τηρηθεί σειρά προτεραιότητας. Όσοι έχουν ήδη λογαριασμό Mendeley αλλά δεν χρησιμοποιούν πανεπιστημιακή διεύθυνση, τότε πρέπει πρώτα να συνδεθούν στο λογαριασμό τους στο Mendeley και να αλλάξουν τη διεύθυνση σε αυτήν του ιδρύματος. Όσοι ενδιαφέρονται να αποκτήσουν για πρώτη φορά πρόσβαση, πρέπει πρώτα να αποκτήσουν πανεπιστημιακή ηλεκτρονική διεύθυνση και να κατεβάσουν την εφαρμογή εδώ.\nΌσοι χρήστες επωφεληθούν από τα προνόμια της αναβαθμισμένης άδειας θα τα διατηρήσουν στο μέλλον, εφόσον εξακολουθούν να διαθέτουν ενεργή ηλεκτρονική διεύθυνση του πανεπιστημίου. Για περισσότερες πληροφορίες επισκεφθείτε τη σελίδα της Βιβλιοθήκης.\nΓια σεμινάρια εκπαίδευσης της Βιβλιοθήκης στο λογισμικό, απευθυνθείτε στις βιβλιοθηκονόμους κυρίες Ρ. Καρυπίδου (ukaripd@uoa.gr) και Α. Φραντζή (afrantzi@uoa.gr).


Οι Ρώσοι απαντάνε στον Τσίπρα: Δόσεις Sputnik V για 500.000 Έλληνες μέσα στον Μάιο – Kontasas.gr\nΤα εμβόλια για τον κορωνοϊό πέρα από την υγειονομική πλευρά έχουν και μια γεωπολιτική, η οποία αποκτάει ολοένα και μεγαλύτερη σημασία.\nΟι μεγάλες ελλείψεις που παρατηρούνται, ανοίγουν το παράθυρο σε έναν ιδιότυπο ανταγωνισμό των μεγάλων δυνάμεων οι οποίες εμφανίζονται πρόθυμες να προσφέρουν εμβόλια σε τρίτες χώρες. Βλέπουμε λοιπόν τη Ρωσία και την Κίνα να δίνουν εμβόλια σε ευρωπαϊκές χώρες όπως η Ουγγαρία και η Σερβία. Η διάθεση αυτών των εμβολίων που δεν έχουν πάρει έγκριση από τον Ευρωπαϊκό Οργανισμό Φαρμάκων (EMA), έχει δώσει την ευκαιρία στις δύο χώρες να τρέξουν γρηγορότερα τον εμβολιασμό από τις χώρες της ΕΕ. Σύμφωνα με τα στοιχεία του Bloomberg, η Σερβία είναι στο 18,7%, και η Ουγγαρία στο 16,7%, ενώ ο μέσος όρος της ΕΕ είναι 9%.\nΧτες στη συνέντευξή του στο Kontra ο Αλέξης Τσίπρας ζήτησε από την κυβέρνηση να προχωρήσει σε αγορά του ρωσικού εμβολίου Sputnik V καθώς και των κινέζικων εμβολίων. Μιλώντας στους Γιώργο Μελιγγόνη και τη Νατάσα Γιάμαλη, ο πρόεδρος του ΣΥΡΙΖΑ ανέφερε συγκεκριμένα:\n«Δεν θα μπορούσαμε να έχουμε από 800.000 εμβόλια και από το Sputnik V και από το κινέζικο εμβόλιο; Αν θέλαμε, αν είχαμε μια Κυβέρνηση που αυτό το είχε ως προτεραιότητα;\nΉ θα δημιουργούσαμε θέμα στην Ευρωπαϊκή Ένωση και θα γινόμασταν το μαύρο πρόβατο, όταν οι ίδιοι το κάνουν; Η Γερμανία ήταν η πρώτη η οποία αγόρασε 30 εκατομμύρια εμβόλια από την Pfizer για να ενισχύσει τη δική της βιομηχανία. 30 εκατομμύρια εμβόλια αγόρασε! Και συζητά και για το Sputnik. Και όχι μόνο η Γερμανία, αλλά και η Αυστρία, η Ουγγαρία το έχει κάνει…»\n«Εγώ το έθεσα ως Plan B, αλλά είπα η πρώτη πρωτοβουλία που πρέπει να γίνει είναι η ευρωπαϊκή και η διεθνής πρωτοβουλία για να καταργηθεί αυτή η αθλιότητα της πνευματικής ιδιοκτησίας ενός αγαθού σωτήριο για την ανθρώπινη ζωή. Δεν έχει ιδιοκτησία το εμβόλιο που σώζει ζωές αυτή την ώρα. Δεν μπορεί να ανήκει στη Pfizer και στη Moderna και στην AstraZeneca. Ανήκει στον πλανήτη, ανήκει στην ανθρωπότητα.»\nΕνδεικτικό του παιχνιδιού που παίζεται, είναι το οι Ρώσοι έσπευσαν να απαντήσουν στην πρόταση του Αλέξη Τσίπρα. Στον επίσημο λογαριασμό Twitter του Spuntik V αναρτήθηκε λινκ με την είδηση για την πρόταση του προέδρους του ΣΥΡΙΖΑ με το εξής σχόλιο:\n«Το Sputnik V επιβεβαιώνει ότι παρ’ όλο που έχει δεχτεί αιτμήματα από 59 άλλες χώρες, μ μπορεί να προμηθεύσει την Ελλάδα με 500.000 ανθρώπους μέσα στον Μάιο,. Μαζί γινόμαστε πιο δυνατοί!»\nΤι είχε πει ο Μητοστάκης\nΤο θέμα του Spuntik V είχε θίξει ο Αλέξης Τσίπρας και στη συζήτησης της Βουλής για την πανδημία την Παρασκευή. Ο Κυριάκος Μητσοτάκης απατώντας, είχε επισημάνει:\n«Λοιπόν, αυτή τη στιγμή οι χώρες οι οποίες έχουν αγοράσει το «Sputnik» είναι οι εξής: η Ουγγαρία του κ. Όρμπαν, πρώτη και καλύτερη, χωρίς έγκριση από τον Ευρωπαϊκό Οργανισμό Φαρμάκων, χωρίς καν έγκριση από τον εγχώριο οργανισμό, μόνο με την υπόσχεση της Ρωσίας ότι το εμβόλιο δουλεύει. Το εμβόλιο μπορεί να δουλεύει, δεν έχω καμία αμφιβολία ότι κατά πάσα πιθανότητα είναι ένα καλό εμβόλιο, πλην όμως οι Ρώσοι δεν έχουν στείλει στοιχεία στον Ευρωπαϊκό Οργανισμό Φαρμάκων για να εγκριθεί.»\nΟ πρωθυπουργός είχε προσθέσει:\n«Εμείς έχουμε πιέσει την Ευρώπη να εγκρίνει το «Sputnik» και η Ευρώπη να αγοράσει -εάν υπάρχει, που έχω σοβαρή αμφιβολία ότι υπάρχει, παραγωγική δυνατότητα από τη Ρωσία- και το ρωσικό εμβόλιο και να το μοιράσει και αυτό όπως μοιράζει τα υπόλοιπα εμβόλια. Πλην όμως οι Ρώσοι δεν έχουν στείλει στοιχεία στον ΕΜΑ. Και δεν φαντάζομαι να θέλετε να πάμε να κάνουμε ένα εμβόλιο το οποίο δεν έχει εγκριθεί από τον Ευρωπαϊκό Οργανισμό Φαρμάκων.»\nΚι είχε καταλήξει ως εξής:\n«Εκτός αν στο βάθος του μυαλού σας, και θα κλείσω με αυτή την παρατήρηση, υπάρχει μια σατανική σκέψη. Η σατανική σκέψη είναι ότι θα μπορούσε να συμβεί στην Ελλάδα αυτό το οποίο έγινε στη Σλοβακία. Όπου ο τέως συνάδελφός μου Πρωθυπουργός επιχείρησε να αγοράσει το εμβόλιο «Sputnik», έγινε φοβερή κυβερνητική κρίση και αναγκάστηκε να παραιτηθεί από τη θέση του.»\nPrevious Previous post: «Φτιάξτε τζιν με αληθινές τσέπες»: Η επιστολή 7χρονης στην Old Navy και η απάντηση της εταιρείας\nNext Next post: Κορωνοϊός – Θεσσαλονίκη: Με αυστηρά μέτρα η επαναλειτουργία των δικαστηρίων


THE BAL (Basketball African League) - BasketForum\nTHE BAL (Basketball African League)\nΠαρ Απρ 30, 2021 12:26 pm\nΞεκινάει σε λίγες ημέρες στο Kigali της Ρουάντα, στη γηπεδάρα Kigali Arena όπου θα διεξαχθεί και το φετεινό Afrobasket, η αφρικανική λίγκα σε επίπεδο συλλόγων.\nΌλη η διοργάνωση γίνεται με τη συμεργασία της FIBA και του ΝΒΑ αποσκοπώντας στη διάδοση του αθλήματος σε όλη την ήπειρο. Οι 12 ομάδες που θα λάβουν μέρος είναι από διαφορετικές χώρες και θα έχουν όλα τα βασικά εφόδια ώστε η διοργάνωση να μην είναι φιάσκο.\nΠάραδειγμα θα υπάρχει συγκεκριμμένη μπάλα που θα χρησιμοποιηθεί στο τουρνουά, οι ομάδες θα έχουν σωστές εμφανίσεις με τους χχορηγούς τους και θα έχουν τα εφόδια να προπονούνται και να ταξιδέψουν στο Kigali. Όλα αυτά χωρίς το ΝΒΑ πιθανόν να μην υπήρχαν.\nΕπιπλέον αρκετοί παλαίμαχοι αφρικανοί μπασκετμπολίστες έχουν κάνει μεγάλη προσπάθεια με ταξίδια, εκδηλώσεις και συνεντεύξεις να κάνουν όσο πιο πολύ μπορούν γνωστό το γεγονός στην ήπειρο αλλά και στον υπόλοιπο κόσμο. Πρόεδρος της Λίγκας θα είναι ο Amadou Gallo Fall που είναι ταυτόχρονα αντιπρόεδρος του ΝΒΑ στην Αφρική.\nΟ Σκουντής, πριν λίγες ημέρες, σε μια αποστροφή ενός κειμένου του ανέφερε πως πλέον η FIBA έχει στρέψει το ενδιάφερον της στο BAL αλλά και στη δημιουργία λίγκας στην Ινδία (όλα αυτά σε συνεργασία με το ΝΒΑ).\nΊσως τελικά εκεί να είναι το μέλλον και όχι στο νεκροταφείο που λέγεται Ευρώπη (Eurolegue) ή Κίνα (CBA).\nΣτο αγωνιστικό κόμμάτι οι δώδεκα ομάδες έχουν ανακοινώσει όλες τους προπονητές τους (υπάρχει και αμερικανός κολλεγιακός προπονητής μέσα), ενώ έχουν προσελκύσει διάφορα ονόματα καλών παικτών (Uzoh, Hodge, Stoglin, Elonu). Κάθε ομάδα θα έχει δικαίωμα να έχει τέσσερις ξένους εκ των οποίων μόνο δύο θα είναι μη-αφρικανοί.\nΤο σύστημα διεξαγωγής (θυμίζει το καινούριο των Ολυμπιακών Αγώνων) θα είναι 3 όμιλοι των τεσσάρων με τους δύο πρώτους να προκρίνονται συν τους δύο καλύτερους τρίτους. ¨επειτα θα υπάρξουν προημιτελικοί κ.ο.κ.\nΟι 12 ομάδες είναι οι : US Monastir (Τυνησία), Zamalek (Αίγυπτος), Petro Luanda (Αγκόλα), AS Salé (Μαρόκο), Douanes (Σενεγάλη), Rivers Hoopers (Νιγηρία)- όλες με απ'ευθείας πρόκριση - ενώ από τα προκριματικά θα έχουμε τις GS Pétroliers (Αλγερία), FAP (Καμερούν), AS Police (Μαλί), Patriots (Ρουάντα), GNBC (Μαγαδασκάρη) και Ferroviário Maputo (Μοζαμβίκη).\nΠαρ Απρ 30, 2021 12:42 pm\nΜπράβο ρε φίλε που ασχολείσαι με το αφρικάνικο μπάσκετ. Αφρικάνικο και μπάσκετ. Το δεύτερο δεν θα υπήρχε χωρίς το πρώτο.\nΉ μήτρα του μπάσκετ είναι αυτή η χαροκαμένη Ήπειρος. Κι όχι μόνο του μπάσκετ, αλλά ας επικεντρωθούμε σε αυτό.\nΜακάρι να είναι το μέλλον του μπάσκετ όπως λες, στην Άφρική, αλλά επίτρεψε μου να έχω αμφιβολίες. Το θέμα είναι οικονομικό, κοινωνικό πρωτίστως. Αντίθετα, στην Ασία έχει μπόλικο παιχνίδι να παίζεται. Βλέπεις money makes the world go around και στην Ασία ( κι επισήμως με την υπογραφή της RCEP της μεγαλύτερης εμπορικής ένωσης που υπογράφηκε ποτέ στον κόσμο τούτο) κυκλοφορεί πολύ από δαύτο. Και με την πάροδο του χρόνου θα κυκλοφορεί ακόμα περισσότερο.\nΔεν λέω ότι ξαφνικά οι Ασιάτες θα γίνουν Λιθουανοί (πάρε να έχεις ) αλλά θα παίζουν πολύ απ΄ άλλα πόστα.\nΑπό την άλλη έχουμε μια οικονομική κίνηση στην Αφρική με την Κίνα να έχει κάνει το σχετικό της ντου εδώ και χρόνια, αλλλά θέλει πολύυυυυυ ακόμα. Κι αν.\nΜε πολλή αγάπη για τη Μάμα ΆΦρικα τα λέω αυτά. Και σεβασμό σε όσα έχουν περάσει. Να τα λέω αυτά και μου έρχεται ο Λεοπόλδος ο β'. Βέλγος το επάγγελμα. . Πάνω στον πλούτο που τους υφάρπαξε (Κονγκό) χτίστηκαν οι Βρυξέλλες, πρωτεύουσα της πολιτισμένης Ευρώπης.\nΤα είπα και πάω για αγκωνιές.\nΠαρ Απρ 30, 2021 6:50 pm\nΚαι εγώ έχω, αγαπητέ basket72, αμφιβολίες για την επιτυχία και τη διάρκεια του εγχειρήματος κυρίως γιατί το στηρίζει το NBA με ό,τι συνεπάγεται. Αν το προϊόν δεν πουλήσει, αν δεν μπορέσουν να αλιευτούν ευκολότερα φυντανάκια τότε οι Γιάνκηδες είναι αρκετά πιθανό να το παρατήσουν και να μείνουν οι συμπαθέστατοι αφρικανοί αμανάτι. Θα είναι κρίμα.\nΌσο για την Ασία, συμφωνώ σ'αυτά που αναφέρεις για τα χρήματα, όμως αυτή τη στιγμή δεν υπάρχει κάποια εννιαία πανασιατική λίγκα. Αν προσθέσεις πως εκεί η FIBA έχει δύο αγκαθια ένα την κινέζικη λίγκα και άλλο ένα τη λιγκα των Φιλιππίνων (το ασιατικό ΝΒΑ ισχυρίζονται ότι έχουν ) δεν νομίζω πως μπορεί ποτέ να δημιουργηθεί αντίστοιχη διοργάνωση (για αυτό μου φαίνεται λογικό το βήμα να γίνει στην Ινδία). Αυτό φάνηκε και στα πρόσφατα προκριματικά που ουσιαστικά δεν ολοκληρώθηκαν κυρίως λόγω πολιτικών αποφάσεων.\nΣτην Ασία εντωμεταξύ πλην των δύο χωρών που ανέφερα ασχολούνται ακόμη λιγότερο με το μπάσκετ ενώ τα προσόντα τους (ύψος, ταχύτητα) είναι σπάνια. Στο μόνο που υπερτερούν έναντι των αφρικανών (εκτός των μπικικινιών) είναι η καλύτερη οργάνωση γενικά. Ίσως να γίνει μελλοντικά μια λίγκα της ΝΑ Ασιάς με της ομάδες της Οκεανίας αν και θα υπάρχει χαοτική διαφορά δυναμικότητας τουλάχιστον τα πρώτα χρόνια.\nΣτα της αφρικανικής λίγκας αλίευσα και μια κλήρωση αλλά δεν ξέρω αν είναι ακριβής\nΟι US Monastir, Rivers Hoopers, Patriots και GNBC στον έναν όμιλο.\nΟι Petro Luanda, AS Salé, FAP και AS Police στον δεύτερο όμιλο και οι Zamalek, Douanes, GS Pétroliers και Ferroviário Maputo.\nΠαρ Απρ 30, 2021 6:58 pm\nΣυγχαρητήρια για το τόπικ\nΕδώ τα λέει αρκετά οργανωμένα:\nΕντάξει, δεν νομίζω πως το επίπεδο θα είναι τέτοιο που να φέρει οποιονδήποτε γενικό ενθουσιασμό στο φιλοθεάμον κοινό, αλλά είναι μία σοβαρή προσπάθεια που μακάρι να μεγαλώσει ακόμη περισσότερο στο μέλλον.\nΠαρ Απρ 30, 2021 11:32 pm\nTα ονόματα των ομάδων είναι ψιλοφοβερά πάντως.\nΣάβ Μάιος 15, 2021 9:44 am\nΑνακοινώθηκαν τα ρόστερ και το πρόγραμμα του BAL που ξεκινάει αύριο.\nΟι ομάδες ξεκίνησαν με ατομικές προπονήσεις, με καινούριες φανέλες, με αφιερωματικά βιντεάκια των ομάδων, με όλα τα υγειονομικά πρωτόκολλα (τι σου κάνει το ΝΒΑ ε;) όλα πρωτόγνωρα για αφρικανική διοργάνωση.\nΕντυπωσιακό είναι πως ο rapper J. Cole (θεωρείτε εκ των κορυφαίων στο είδος) θα παίξει σαν ξένος με τους Patriots της Ρουάντα. Ο ίδιος δηλώνε και μπασκετμπολίστας παλαιότερα.


Μετρητής Ταχύτητας και Απόστασης Beurer Speedbox\nΟ αισθητήρας τρεξίματος Speedbox της Beurer, σε καθημερινή βάση διευκολύνει την προπόνηση για το τρέξιμο. Δείχνει την απόσταση που έχει καλυφθεί καθώς και την ταχύτητα και χρησιμοποιεί ψηφιακή τεχνολογία για να διαβιβάζει το σήμα με αυτόματη ενεργοποίηση και απενεργοποίηση. Ακόμη και οι ισχυρότεροι κραδασμοί δεν μπορούν να το επηρεάσουν καθώς σταθεροποιείται με ένα απλό κλιπ στα κορδόνια του παπουτσιού και εμφανίζει τις ενδείξεις σε έναν από τους μετρητές καρδιακών παλμών που είναι συμβατός. Η συσκευή διαθέτει μπαταρία για έως 200 ώρες προπόνησης και είναι αδιάβροχη έως και τα 200 μέτρα.\nΟ μετρητής speedbox είναι ένας σένσορας τεχνολογίας 2D για τον υπολογισμό της ταχύτητας τρεξίματος και βάδισης, καθώς και της απόστασης που διανύουμε.\nΣταθεροποιείται με ένα απλό κλιπ στα κορδόνια του παπουτσιού και εμφανίζει τις ενδείξεις σε έναν από τους μετρητές καρδιακών παλμών PM 80, PM 90, PM 70 με τους οποίους είναι συμβατός.\nΧρησιμοποιεί την ψηφιακή τεχνολογία της BEURER για να διαβιβάζει το σήμα με αυτόματη ενεργοποίηση και απενεργοποίηση.\nΜεταδίδει την ημερομηνία για την απόσταση του αγώνα, την πραγματική ταχύτητα και την υπολογισμένη ταχύτητα -στόχο.\nΔιαθέτει μπαταρία για έως 200 ώρες προπόνησης.\nΡυθμίζεται ανάλογα με τις προσωπικές σας ανάγκες.\nΑδιάβροχο έως 30 μ.\n140,00€ 18,69% 26,17€\nΜεταδίδει την ημερομηνία για την απόσταση του αγώνα, την πραγματική ταχύτητα και την υπολογισμένη ταχύτητα -στόχο και ρυθμίζεται σύμφωνα με τις προσωπικές σας ανάγκες.


ΣΤΙΛΠΩΝ: ΤΟ ΒΑΣΙΛΕΙΟ ΜΟΥ ΓΙΑ ΕΝΑ ΑΛΟΓΟ\nΗ Σαιξπηρική αυτή φράση του βασιλιά Ριχάρδου του Γ’ μου έρχεται στο νου κάθε φορά που κάποιος δεν λειτουργεί προνοητικά, χάνει την πρωτοβουλία, σύρεται από τις εξελίξεις και επαφίεται στην μοίρα, στην τύχη είτε στον από μηχανής θεό\nΕκεί καταλήγουμε σήμερα μετά την κραυγαλέα αποτυχία των διαπραγματεύσεων για το Κυπριακό, όπου κάναμε πολλά σημαντικά λάθη:\n• Δεν υπήρχε στρατηγική αντίληψη και προνοητικότητα.\n• Σε κανένα σημείο δεν είχαμε πρωτοβουλία επί των εξελίξεων.\n• Δεν ελήφθησαν υπ΄ όψη βασικές αρχές επί της τεχνικής διαπραγματεύσεων.\n• Δεν αξιολογήσαμε σωστά τον αντίπαλο.\n• Φανήκαμε υπεραισιόδοξοι και ήμασταν από την αρχή υποχωρητικοί χωρίς να είναι αντίστοιχα και ο αντίπαλος.\n• Δεν αντιληφθήκαμε τα πραγματικά διακυβεύματα της διαπραγμάτευσης και δώσαμε λάθος αξίες.\n• Η διαπραγμάτευση επιταχύνθηκε ανερμάτιστα για τις ανάγκες των πετρελαϊκών ερευνών και η βιωσιμότητα της συμφωνίας για το μέλλον της Κύπρου μπήκε σε δεύτερη μοίρα.\n• Δεν είχε εξασφαλισθεί η δέουσα πολιτική συναίνεση στη Κύπρο.\n• Δεν διασφαλίσαμε τα συμφέροντά μας και καταγράψαμε συμβιβασμούς (προσπαθούμε να τους τραβήξουμε από το τραπέζι τώρα, αλλά είναι ήδη αργά. Είναι ζωντανό κείμενο και θα το βρούμε μπροστά μας σε άλλο στάδιο).\nΩς “κοινωνία αξιών” είχαμε κάνει μεθοδική ανάλυση με ορθολογικά εργαλεία και διαχείριση κινδύνου, είχαμε εκτιμήσει έγκαιρα και με ακρίβεια για την εξέλιξη των διαπραγματεύσεων και εντοπίσει τους λόγους για τους οποίους θα αποτύγχαναν. Ιδιαίτερα είχαμε επισημάνει το τι θα επακολουθούσε στο θέμα των ερευνών για τα πετρέλαια! Γράφαμε:\n«….Η Κύπρος υποχωρεί και εκχωρεί συνεχώς πιεζόμενη από τις ίδιες της τις προσδοκίες για τα πετρέλαια... Η προσδοκία για οικονομική εκμετάλλευση των πετρελαϊκών θαλάσσιων κοιτασμάτων δεν θα πρέπει να σύρει την Ελληνοκυπριακή πλευρά σε συνολικές υποχωρήσεις για το Κυπριακό…. …Είναι βέβαιο ότι ενδεχόμενη αποτυχία στις διαπραγματεύσεις θα καταλήξει σε συζήτηση για τα δικαιώματα επί της οικονομικής εκμετάλλευσης των πετρελαίων… ….Η οικονομική εκμετάλλευση και η δίκαιη κατανομή επί των εκάστοτε ωφελημάτων θα είναι το τελικό διακύβευμα και θα μπορούσε να αποτελέσει αυτόνομο θέμα διαπραγμάτευσης μεταξύ της Ε/Κ και της Τ/Κ πλευράς….»\nΤώρα αφού κάναμε ένα τεράστιο άεργο κύκλο (τις επιπτώσεις θα τις βρούμε μπροστά μας), προσπαθούμε να πιαστούμε από δηλώσεις ξένων εκπροσώπων, να βρούμε ελπίδα σε αλληγορικές διπλωματικές εκφράσεις που μοιάζουν με παγόβουνο (αυτό το μεγάλο που κρύβουν είναι κάτω από την επιφάνεια).\nΤα πετρέλαια είναι σημαντικά, όμως θα πρέπει να ανακτήσουμε την πρωτοβουλία.\nΗ Ελληνοκυπριακή πλευρά στην διαπραγμάτευση η οποία είναι προφανές ότι θα ακολουθήσει για τα πετρέλαια, θα πρέπει να επιδιώξει να μην βάλει άλλον στο τραπέζι πλην της Τουρκοκυπριακής κοινότητας. Είναι μία ενδοκοινοτική διαπραγμάτευση!!!\nΗ συζήτηση να περιορισθεί σε οικονομικά και μόνο οφέλη προς όφελος της Τουρκοκυπριακής κοινότητας και να αποφευχθεί οπωσδήποτε ο συσχετισμός (άμεσος ή έμμεσος) με διακριτά εδαφικά δικαιώματα, γιατί αυτό θα συμπαρασύρει διεθνή αναγνώριση του κατεχομένου τμήματος.\nΗ Τουρκία θα επιδιώξει να ηγηθεί και να θέσει συνολική διευθέτηση στο τραπέζι, και θα χρησιμοποιήσει την Τ/Κ πλευρά κατά πως την συμφέρει.\nΕάν όμως η Κυπριακή κυβέρνηση αναλάβει έγκαιρα πρωτοβουλία επί τη βάσει των παραπάνω αρχών, θα έχει την δυνατότητα να μειώσει την παρεμβατική δυνατότητα των Τούρκων. Είναι δύσκολος ο αγώνας σε κακοτράχαλο δρόμο.\nΕλπίζω να εισακουστούμε και να μην καταλήξουμε να εκλιπαρούμε για ένα άλογο προσφέροντας όλο το βασίλειό μας\nΗ αλήθεια για την κυπριακή τραγωδία του 1974 δεν βρίσκεται στον Φάκελο της Κύπρου… TOPICS:ΕλλάδαΙωαννίδηςΚύπροςΜακάριοςΦάκελος της Κύπρουχούντα Μεταφέρθηκε από την Ελλάδα στο Κτίριο της Κυπριακής Βουλής μέσα σε 11 αριθμημένες κούτες με 134 φακέλους όλο το υλικό που αφορά τον Φάκελο της Κύπρου, Λευκωσία 13 Ιουλίου 2017. ΚΥΠΕ, ΚΑΤΙΑ ΧΡΙΣΤΟΔΟΥΛΟΥΜεταφέρθηκε από την Ελλάδα στο Κτίριο της Κυπριακής Βουλής μέσα σε 11 αριθμημένες κούτες με 134 φακέλους όλο το υλικό που αφορά τον Φάκελο της Κύπρου, Λευκωσία 13 Ιουλίου 2017. ΚΥΠΕ, ΚΑΤΙΑ ΧΡΙΣΤΟΔΟΥΛΟΥ July 14, 2017 254 SHARES Share to Facebook FacebookShare to Twitter TwitterShare to Google+ Google+Share to LinkedIn LinkedIn Του ΜΙΧΑΛΗ ΙΓΝΑΤΙΟΥ Δεν γνωρίζω ποιος είχε αυτή τη φαεινή ιδέα της παράδοσης του περίφημου «Φακέλου της Κύπρου» από το Ελληνικό Κοινοβούλιο στην Κυπριακή Βουλή. Αλλά όποιος και αν την είχε -με το συμπάθιο, με όλο το σεβασμό και χωρίς παρεξήγηση- πρέπει να μας θεωρεί όλους, μα όλους βλάκες. Σαράντα τρία (43) χρόνια από την τουρκική εισβολή -σε λίγες μέρες θα βαδίζουμε στο 44ο έτος τουρκικής κατοχής- παραδόθηκαν στον Πρόεδρο της Κυπριακής Βουλής, Δημήτρη Συλλούρη, έντεκα αριθμημένα κιβώτια, που περιέχουν 134 φακέλους, αντίγραφα των οποίων -όπως αναφέρει επίσημη ανακοίνωση- βρίσκονται στην Βουλή των Ελλήνων. Σύμφωνα πάντα με την επίσημη πληροφόρηση, τα 11 αυτά κιβώτια περιέχουν τις καταθέσεις 88 μαρτύρων στην Ολομέλεια της Ειδικής Εξεταστικής Επιτροπής της Βουλής των Ελλήνων για τον Φάκελο της Κύπρου, όπως και τις καταθέσεις 45 μαρτύρων στην Υποεπιτροπή για τη δημιουργία του πορίσματος, καθώς και τα συνοδευτικά έγγραφα, τα οποία κατατέθηκαν από τους μάρτυρες. Σε 11 κιβώτια, λοιπόν, «έκλεισαν» την προδοσία της χούντας, την τουρκική εισβολή και κατοχή, τις ευθύνες των ξένων, αλλά και τις ευθύνες κάποιων Ελλήνων πολιτικών, που έπαιξαν το παιγνίδι της ξενοκίνητης χούντας μέχρι την επιστροφή της Δημοκρατίας στη χώρα που γεννήθηκε. Διότι ο κάθε μάρτυρας (και ψευδομάρτυρας) είπε το μακρύ του και το κοντό του, ο καθένας κάλυψε τον κομματικό χώρο από τον οποίο προερχόταν, και η μόνη που υπέφερε από το θέατρο του παράλογου, που παίχθηκε στην Ελληνική Βουλή, ήταν η ΑΛΗΘΕΙΑ. Το πόρισμα είναι μία κακή έκθεση «ιδεών», που δεν απαντά τα βασανιστικά ερωτήματα, που ακόμα και σήμερα, απασχολούν όλους τους Κύπριους. Γιατί διαπράχθηκε το διπλό έγκλημα εναντίον της Μεγαλονήσου; Για τους νεότερους να πούμε ότι προηγήθηκε το χουντικό πραξικόπημα εναντίον του ξεροκέφαλου Μακάριου και ακολούθησε η τουρκική εισβολή. Ήταν ένα δίδυμο έγκλημα, μία άνευ προηγουμένου προδοσία της χούντας του Δημήτριου Ιωαννίδη, που πέθανε χωρίς να πει ποτέ δημόσια ποιος τον εξαπάτησε. Αυτή ήταν η φράση του, όταν συνάντησε τους Αμερικανούς απεσταλμένους του Χένρι Κίσιγκερ. Στη συνέχεια, έσπασε ότι είχε μπροστά του, είπε ότι σαν τον Διγενή Ακρίτα θα καταλάβει την …Κωνσταντινούπολη και χάθηκε μέσα στη νύχτα… Η Κύπρος στο μεταξύ στηνόταν στον σταυρό. Όσοι ερευνήσαμε τα έγγραφα του τότε Αμερικανού υπουργού Εξωτερικών, δεν έχουμε καμία αμφιβολία για τα όσα συνέβησαν εκείνη την μοιραία εβδομάδα για το Νησί της Αφροδίτης. Το μεγάλο κακό ξεκίνησε στις 15 Ιουλίου 1974 με την ανατροπή του Μακάριου, συνεχίστηκε στις 20 Ιουλίου όταν η Τουρκία πάτησε το πόδι της στην Κερύνεια, και ολοκληρώθηκε στις 14 Αυγούστου 1974, με τη δεύτερη εισβολή, όταν καταλήφθηκε και η Αμμόχωστος… Η κατοχή συνεχίζεται μέχρι σήμερα και κανένα άνοιγμα, κανενός Φακέλου της Κύπρου δεν αλλάζει την οδυνηρή κατάσταση. Διότι απλούστατα, δεν περιέχεται σ’ αυτά τα 11 κιβώτια καμία απάντηση στα βασανιστικά ερωτήματα των Κυπρίων πολιτών. Η Αθήνα και η Λευκωσία, κατά βάθος, δεν ήθελαν ποτέ να μαθευτεί η αλήθεια. Θυμάμαι, πολύ νέος δημοσιογράφος το 1977, τρία χρόνια μετά την τραγωδία, που άκουσα για πρώτη φορά ότι από το άνοιγμα του Φακέλου της Κύπρου «θα δοκιμάζονταν οι σχέσεις με μεγάλη φίλη και σύμμαχο χώρα». Εννοούσαν, βεβαίως, την Αμερική, αλλά δεν τολμούσαν να εκστομίσουν καν το όνομά της. Βλακείες. Υπάρχει ένας άνθρωπος, εκτός των πληρωμένων κονδυλοφόρων της Λευκωσίας, που να πιστεύει ότι η Αμερική του Κίσιγκερ είναι αθώα; ΚΑΝΕΝΑΣ. Τα έγγραφά του βοούν. Έχω στην κατοχή μου εκατοντάδες σελίδες αυτών των εγγράφων, τα οποία κέρδισε η ερευνητική μας ομάδα με μαγκιά -δεν μας τα χάρισε κανείς. Σε όποιον τα έδωσα και τα διάβασε κυριαρχήθηκε από κατάθλιψη. Η Ελληνική Βουλή δεν έκανε καν τον κόπο να τα ζητήσει -και θα τα δίναμε δωρεάν- για να συμπεριληφθούν στον Φάκελο της Κύπρου. Διότι τα τότε μέλη της Επιτροπής δεν ήθελαν να θίξουν την Αμερική, η οποία είχε παραχωρήσει ήδη σε ερευνητές, με απόλυτα νόμιμο τρόπο, τα δικά της έγγραφα. Η αντίστοιχη Επιτροπή της Κύπρου, έστειλε ένα ερευνητή στα αμερικανικά αρχεία, μάζεψε ότι σκάρτο απέμεινε από το δικό μας σάρωμα και επέστρεψε στη Λευκωσία. Ήταν άνθρακες ο θησαυρός και πεταμένα τα χρήματα που ξόδεψαν. Όσοι ασχολούνται και σήμερα με τον «Φάκελο της Κύπρου» ψάχνουν ψύλλους στα άχυρα. Δεν υπάρχει τίποτα σ’ αυτά τα 11 κιβώτια που δεν γνωρίζουμε. Όποιος τα διαβάσει δεν θα διαφωτιστεί. Δεν ξέρει ποιος είναι ο ένοχος, διότι όλοι βγήκαν αθώοι. Υπήρχαν μέλη της Επιτροπής τότε, που επιχείρησαν να αποενοχοποιήσουν την προδοτική χούντα. Υπήρχαν και άλλοι που άφησαν υπονοούμενα εναντίον πολιτικών. Και ελάχιστοι τόλμησαν να μιλήσουν για το σχέδιο του Κίσιγκερ, που μετέφερε στον Ιωαννίδη ο Ελληνοαμερικανός πράκτορας Γκας Λάσκαρης Αβρακώτος, ο οποίος αργότερα αναμείχθηκε και στην υπόθεση του Οσάμα μπιν Λάντεν και της αλ Κάιντα. Αντιπροσώπευε ο Αβρακώτος την επίσημη Αμερική; Βεβαίως. Κόμπαζε -και ορθώς τα έλεγε- ότι κυβερνούσε την Ελλάδα. Αυτός έδωσε το «πράσινο φως» στον Ιωαννίδη για να προχωρήσει στην εκτέλεση του πραξικοπήματος και στην απόπειρα δολοφονίας εναντίον του Μακάριου. Μετά από το πραξικόπημα, η υλοποίηση του σχεδίου ήταν μία εύκολη υπόθεση, αφού μόνο οι δυνάμεις του Βάσου Λυσσαρίδη αντιστάθηκαν στη χουντική λαίλαπα. Όλοι οι υπόλοιποι, έδειξαν πλήρη υποταγή. Ο Φάκελος της Κύπρου, λοιπόν, είναι όπως τον φούρνο του Χότζα… Χρησιμοποιείται από τις κατά καιρούς κυβερνήσεις στην Αθήνα και τη Λευκωσία, βασικά για αποπροσανατολισμό. Με όλο τον σεβασμό στον Πρόεδρο της Βουλής των Ελλήνων, και τον ομόλογό του της Κύπρου, το σκηνικό που θα στηθεί σήμερα στη Λευκωσία, εξυπηρετεί πολιτικές σκοπιμότητες, αλλά όχι την αλήθεια. Διότι η αλήθεια για την κυπριακή τραγωδία δεν βρίσκεται στον Φάκελο της Κύπρου… Πρόκειται για μία απάτη…


Κώστας Τσόκλης. Αναδρομική – ΕΜΣΤ\nΣτην ενότητα Πρώτα χρόνια εκτίθενται έργα (κάρβουνα και τσιμέντο σε λινάτσα) από την περίοδο των πρώτων χρόνων διαμονής του στην Ιταλία και τη Γαλλία. Τα πρώτα έργα της ενότητας αυτής είναι του 1959, χρονολογία που ο Κώστας Τσόκλης δέχεται ως αρχή της καριέρας του, στα οποία παρατηρούμε σταδιακά την κατάργηση του θέματος και τις διεργασίες για την κατάκτηση της τρίτης διάστασης. Η ενότητα Αντικείμενα επιχειρεί να δώσει μια όσο γίνεται ενδεικτικότερη εικόνα της σημαντικής περιόδου που αρχίζει το 1966 και διαρκεί μέχρι τα μέσα της δεκαετίας του 70΄, κατά την οποία ο Τσόκλης καθιερώνεται και πραγματοποιεί πολλές εκθέσεις στην Ευρώπη και στις Η.Π.Α. Τα εκτιθέμενα έργα εικονογραφούν τη σχέση του καλλιτέχνη με τα επίτοιχα κατασκευασμένα αντικείμενα, τα οποία διαταράσσουν τους κανόνες όρασης, χρησιμοποιώντας πολλές ευρηματικές τεχνικές, όπως την προοπτική και την οφθαλμαπάτη. Στα Σχέδια Αντικείμενα το θέμα παραμένει το ίδιο, η αναπαράσταση της αλήθειας, τα υλικά όμως είναι πιο εύθραυστα και εφήμερα (εφημερίδες, ριζόχαρτα κ.ά.), ενώ το σχέδιο παίζει σημαντικό ρόλο.\nΣτην ενότητα Φύση τα εκτιθέμενα έργα επανεξετάζουν τα δεδομένα της τοπιογραφίας και τη σχέση Φύσης και Τέχνης. Πραγματεύονται με ποιητικό τρόπο θέματα που έχουν να κάνουν με τη θάλασσα και την ιδιαίτερη σημασία της για την ιστορία και το συλλογικό υποσυνείδητο αυτού του λαού. Τα δένδρα είναι ένα άλλο προσφιλές θέμα του καλλιτέχνη που επανέρχεται τακτικά με ισχυρές οικολογικές προεκτάσεις, όπως στην εφήμερη εγκατάσταση Κολοσσιαία Νεκρή Φύση, που δημιουργήθηκε ειδικά για την έκθεση και παρουσιάζεται έξω από το Μουσείο. Στην ενότητα Ζωντανή Ζωγραφική, η οποία αποτελεί τη δεύτερη μετά τα Αντικείμενα σημαντική και πρωτοποριακή στιγμή του δημιουργού, παρουσιάζονται μεταξύ άλλων δύο έργα-σταθμούς, το Καμακωμένο Ψάρι και τα Πορτρέτα, που παρουσιάστηκαν στη Μπιενάλε της Βενετίας το 1986. Η αίσθηση ότι οι πίνακες κινούνται, που επιτυγχάνεται με βιντεοπροβολή σε ζωγραφισμένη επιφάνεια, δεν αφαιρεί τίποτα από τη ζωγραφικότητα των έργων, ενώ ο θεατής υποβάλλεται από τη δύναμη του μηνύματος και της εικόνας.


Αν είσαι από τις γυναίκες που παρακολουθούν με αγωνία τις προβλέψεις της ΕΜΥ ελπίζοντας ο "κακός χειμώνας" να αργήσει κι άλλο - για να μην ανοίξεις φυσικά τη θέρμανση - μη μασάς! Δεν είσαι η μόνη.\nΗ διάθεση του πετρελαίου ξεκίνησε και με τις τιμές που είδαμε δύο είναι τα τινά: Ή που δεν έχεις αποθέματα από πέρσι και θα το καθυστερήσεις όσο είναι δυνατό φορώντας μέχρι και το παλτό μέσα στο σπίτι ή που κάτι έχει μείνει στη δεξαμενή και σκοπεύεις να μην το ξοδέψεις αλόγιστα.\n* Μην ξεκινάς για το σούπερ μάρκετ ποτέ χωρίς πολύ συγκεκριμένη λίστα. Και καλό είναι να πας μόνη. Αν μπορείς να μην έχεις παιδιά μαζί σου θα γλιτώσεις χρήμα και άγχος από όλα αυτά που θα σου ζητούν.\n* Σταμάτα να χρησιμοποιείς την πιστωτική σου κάρτα. Αυστηρά. Πλήρωσε μόνο με μετρητά. Όσο μπορεί να αντέξει η τσέπη σου.\n* Ελάττωσε -όσο μπορείς- το αυτοκίνητο. Υπάρχουν αρκετά μέσα μαζικής συγκοινωνίας που μπορούν να σε εξυπηρετήσουν για μερικές - αν όχι όλες - από τις μετακινήσεις σου.\nΑν έχεις τζάκι, φρόντισε τις προμήθειες σε ξύλα, γιατί το κρύο δεν είναι μακριά και σίγουρα δε θα ήθελες να σπας έπιπλα για να... κάψεις.


EL - «Φουντώνει» η ξαφνική κρίση στην Κριμαία - Αυτοσυγκράτηση ζητά η Δύση - Έρχεται επιβολή στρατιωτικού νόμου στην Ουκρανία; (ΒΙΝΤΕΟ-Upd)\n«Φουντώνει» η ξαφνική κρίση στην Κριμαία – Αυτοσυγκράτηση ζητά η Δύση – Έρχεται επιβολή στρατιωτικού νόμου στην Ουκρανία; (ΒΙΝΤΕΟ-Upd)\nΛίγες ώρες μετά την "ναυμαχία" ρωσικών και ουκρανικών πλοίων.\nΆνοιξε ξανά το στενό του Κερτς κοντά στην Κριμαία\n“Η διέλευση μέσω του στενού του Κερτς άνοιξε” ξανά, δήλωσε ο Βολκόφ, σύμφωνα με το RIA.\nΈκτακτη Σύγκλιση του Σ.Α. του ΟΗΕ\nΕκτάκτως θα συγκληθεί σήμερα το Συμβούλιο Ασφαλείας του ΟΗΕ μετά από αίτημα της Μόσχας, για το περιστατικό στην Θάλασσα του Αζόφ, όπως ανακοίνωσε ο μόνιμος αντιπρόσωπος της Ρωσίας στον ΟΗΕ, Ντμίτρι Πολιάνσκι.\n«Για την επικίνδυνη κλιμάκωση της κατάστασης στη Θάλασσα του Αζοφ και τα περιστατικά που ακολούθησαν, η Ρωσία ζήτησε επείγουσα σύγκληση του Συμβουλίου Ασφαλείας το πρωί της 26ης Νοεμβρίου, με αντικείμενο τη διατήρηση της διεθνούς ειρήνης και ασφάλειας», δήλωσε ο Πολιάνσκι, σύμφωνα με το ρωσικό Sputnik.\nΧθες, τρία πλοία του ουκρανικού Πολεμικού Ναυτικού, παραβιάζοντας τα άρθρα 19 και 21 της Σύμβασης των Ηνωμένων Εθνών για το Δίκαιο της Θάλασσας, εισήλθαν στα ρωσικά χωρικά ύδατα και κατευθύνθηκαν από τη Μαύρη Θάλασσα στο στενό του Κερτς, σύμφωνα με την Ομοσπονδιακή Υπηρεσία Ασφαλείας της Ρωσίας Service (FSB).\nΣύμφωνα με την FSB τα ουκρανικά πλοία περιορίστηκαν κατασχέθηκαν μετά την παραβίαση των ρωσικών χωρικών υδάτων. Τα ουκρανικά πλοία δεν αντέδρασαν στις νόμιμες προειδοποιήσεις και έκαναν επικίνδυνους ελιγμούς, σύμφωνα με την FSB και όπως αναφέρεται έγινε χρήση όπλων προκειμένου να εμποδιστούν.\nΤρία πλοία του Πολεμικού Ναυτικού της Ουκρανίας διέσχισαν τα ρωσικά χωρικά ύδατα.\nΤα ουκρανικά πλοία, «Berdyansk», «Yanu Kapu» και «Nikopol» κατασχέθηκαν για μικρό διάστημα. Η υπηρεσία επιβεβαίωσε ότι τραυματίστηκαν τρία άτομα του Ουκρανικού πληρώματος αλλά όλοι έλαβαν την απαραίτητη ιατρική φροντίδα και δεν φέρουν βαριά τραύματα.\nΒίντεο από το θερμό επεισόδιο κυκλοφόρησε εν το μεταξύ στα ρωσικά ΜΜΕ, στο οποίο διακρίνεται καθαρά το ρωσικό σκάφος του λιμενικού και τα τρία ουκρανικά πολεμικά:\nΕπιβάλλει στρατιωτικό νόμο ο Ουκρανός πρωθυπουργός;\nΤο ενδεχόμενο να επιβάλλει τον στρατιωτικό νόμο εξετάζει το Κίεβο, μετά από το περιστατικό που έλαβε χώρα στη Μαύρη Θάλασσα, όπως ανακοινώθηκε από το Συμβούλιο Εθνικής Ασφάλειας και Άμυνας της Ουκρανίας (NSDC) και αναμεταδίδουν ρωσικά ΜΜΕ.\n«Η επιβολή του στρατιωτικού νόμου δεν σημαίνει, σε καμία περίπτωση, ότι η Ουκρανία θα προχωρήσει σε επιθετικές ενέργειες», δήλωσε πριν από λίγο ο Ποροσένκο.\nPrevΠροηγούμενο ΆρθροΟι αθλητικές μεταδόσεις της ημέρας (26/11)\nΕπόμενο ΆρθροΣτη φυλακή οδηγείται ο ομογενής Τζορτζ Παπαδόπουλος -Πρώην σύμβουλος του ΤραμπNext


Three O’Clock High – Το Κουδούνι θα Χτυπήσει στις 3 – MVTVLook\nThree O'Clock High 1080p\nThree O'Clock High 480p\nJerry Mitchell just bumped into Buddy Revell. Now Jerry isn't thinking about math or english. Because at three o'clock, he's history.Oct. 09, 1987USA97 Min.PG-13\nΟ Τζέρι είναι ένας νεαρός σπασίκλας και συντάκτης της σχολικής εφημερίδας. Το σχολείο σήμερα είναι σε ανησυχία, μια και έρχεται εκεί ο Μπάντι Ρέβελ, ένα σκληρό παιδί με πολύ κακή φήμη και ένα σωρό αποβολές. Ο δάσκαλος έχει την «έμπνευση» να βάλει τον Τζέρι να γράψει ένα άρθρο για τον καινούργιο μαθητή, ως ένα καλωσόρισμα. Όταν ο Τζέρι πετυχαίνει στις τουαλέτες τον Μπάντι, προσπαθεί άτσαλα να συστηθεί και κάνει το μοιραίο λάθος να ακουμπήσει στον ώμο τον Μπάντι. Αυτό ήταν! Ο σκληρός νεαρός δίνει ραντεβού με τον σπασίκλα συμμαθητή του για τις 3:00 ακριβώς που ηχεί το κουδούνι του σχολάσματος, ώστε να βρεθούν στο πάρκινγκ και να παίξουν ξύλο. Η υπόλοιπη ημέρα για τον Τζέρι είναι ένας ατελείωτος εφιάλτης. Μια και δεν έχει τα κότσια ή τις ικανότητες να ανταπεξέλθει στον καυγά, μπορεί να βρει τον τρόπο να τον γλυτώσει; Και το ρολόι κυλάει…\nIMDb Rating 7.2 9,130 votes\nThe Haunted Mansion – Ο Στοιχειωμένος Πύργος


Ήταν θέμα χρόνου να εντοπιστεί η ευλογιά των πιθήκων και στη Γερμανία, δήλωσε ο ομοσπονδιακός υπουργός Υγείας, Karl Lauterbach.\nΤο πρώτο κρούσμα ευλογιάς των πιθήκων επιβεβαιώθηκε πριν λίγες ημέρες, και συγκεκριμένα την Παρασκευή, στη Γερμανία. Όπως ανακοίνωσε το Ινστιτούτο Μικροβιολογίας των Γερμανικών Ενόπλων Δυνάμεων στο Μόναχο, ο ιός ανιχνεύθηκε σε έναν ασθενή, ο οποίος παρουσίασε τις χαρακτηριστικές δερματικές αλλοιώσεις της εν λόγω νόσου.\nΟ ασθενής νοσηλεύεται από την Παρασκευή στο τμήμα λοιμωδών νοσημάτων της κλινικής Schwabing του Μονάχου, όπως ανακοίνωσε το νοσοκομείο. Όταν ο άνδρας παρατήρησε τα πρώτα συμπτώματα, πήγε αμέσως για ιατρική εξέταση, αναφέρεται.\nΈνα ειδικό τεστ PCR που διενεργήθηκε στη συνέχεια στο εν λόγω Ινστιτούτο επιβεβαίωσε τη μόλυνση από τον ιό στον ασθενή που είναι ηλικίας 20 ετών. Το αν πρόκειται για το δυτικοαφρικανικό ή το κεντροαφρικανικό στέλεχος του ιού, αυτό θα καθοριστεί από μια συνεχιζόμενη εξέταση αλληλουχίας, η οποία αναμένεται να ολοκληρωθεί στα μέσα αυτής της εβδομάδας.\nΣύμφωνα με το νοσοκομείο, ο ασθενής είχε έρθει στη Γερμανία από την Πορτογαλία. Πριν φτάσει στο Μόναχο, είχε ήδη επισκεφθεί το Ντίσελντορφ και τη Φρανκφούρτη. Το Υπουργείο Υγείας της Βαυαρίας είχε δηλώσει ότι ο άνδρας, ο οποίος κατάγεται από τη Βραζιλία, βρισκόταν στη βαυαρική πρωτεύουσα εδώ και περίπου μία εβδομάδα.\nΟ ασθενής παρουσιάζει ελαφρά συμπτώματα με μικρές δυσκολίες στην κατάποση και αυξημένο πυρετό, όπως αναφέρθηκε. Οι φλύκταινες, οι οποίες είναι χαρακτηριστικές της νόσου, είχαν προκαλέσει αντίστοιχο κνησμό. Ο ασθενής δεν χρειάζεται επί του παρόντος ειδική φαρμακευτική αγωγή. Ένα ειδικό φαρμακευτικό σκεύασμα, το οποίο έχει εγκριθεί για θεραπεία στην Ευρωπαϊκή Ένωση (ΕΕ) από τις αρχές του 2022, προμηθεύθηκε προληπτικά από το φαρμακείο της Κλινικής του Μονάχου.\nΤο νοσοκομείο επεσήμανε επίσης ότι η περίθαλψη παρέχεται σε ένα δωμάτιο με κλειδαριά αρνητικής πίεσης, ξεχωριστό και απομονωμένο από τις υπόλοιπες λειτουργίες της κλινικής στο τμήμα λοιμωδών νοσημάτων του νοσοκομείου.\nΟ Clemens Wendtner, επικεφαλής ιατρός του Schwabing Infectious Diseases, τόνισε ότι ο νεαρός άνδρας " ζήτησε με μεγάλη υπευθυνότητα ιατρική φροντίδα αμέσως μετά την εμφάνιση των πρώτων συμπτωμάτων, προκειμένου να προστατεύσει τους άλλους από τη μόλυνση". "Αυτός είναι ο λόγος για τον οποίο συνεχίζει να περιθάλπτεται εδώ, καθώς υποθέτουμε ότι η μολυσματικότητά του θα διαρκέσει τρεις έως τέσσερις εβδομάδες".\nΟ Wendtner εξήγησε ότι το παθογόνο είναι ένα υποείδος του ιού της ευλογιάς, ο οποίος μεταδίδεται κανονικά από τα ζώα στον άνθρωπο. Η μετάδοση από άνθρωπο σε άνθρωπο είναι πιθανή, αλλά έχει παρατηρηθεί πολύ σπάνια μέχρι στιγμής. Σύμφωνα με τον Wendtner, η δυτικοαφρικανική υπο-παραλλαγή χαρακτηρίζεται λιγότερο επικίνδυνη από τα ερευνητικά ιδρύματα.\nΩστόσο, χαρακτήρισε "ασυνήθιστο" το γεγονός ότι παρατηρούνται πολλά κρούσματα σε διαφορετικές χώρες, ακόμη και εκτός της Αφρικής, εν μέρει επειδή ο ιός μεταδίδεται μόνο μέσω στενής σωματικής επαφής.\n"Η μολυσματική αλυσίδα πρέπει να εντοπιστεί και η κατάσταση να παρακολουθείται παγκοσμίως", δήλωσε ο Wendtner. Οι εμπειρογνώμονες από τα υγειονομικά ιδρύματα ανταλλάσσουν ήδη ευρήματα και μοιράζονται πληροφορίες, είπε. "Πέρα από αυτό, δεν θα πρέπει τώρα να υπάρχουν άλλες εικασίες".\nΕξαιτίας αρκετών κρουσμάτων σε άλλες ευρωπαϊκές χώρες, το Ινστιτούτο Robert Koch (RKI) κάλεσε σε επαγρύπνηση. Ο Παγκόσμιος Οργανισμός Υγείας (ΠΟΥ) είχε παροτρύνει να εντοπιστούν οι επαφές.\nΤο πότε θα ανιχνευόταν ο ιός στη Γερμανία ήταν μόνο θέμα χρόνου για τους ειδικούς ιατρούς. "Θα εκπλαγώ αν δεν βρούμε μερικούς μολυσμένους ανθρώπους στη Γερμανία σε λίγες ημέρες", δήλωσε την Παρασκευή ο Norbert Brockmeyer, πρόεδρος της Γερμανικής Εταιρείας STI (σεξουαλικά μεταδιδόμενες λοιμώξεις).\nΜε βάση τον μεγάλο αριθμό κρουσμάτων σε άλλες δυτικές χώρες, υπέθεσε ότι ο ιός κυκλοφορούσε απαρατήρητος για αρκετό καιρό.\n"Ποιος σκέφτεται σήμερα την ευλογιά;" δήλωσε χαρακτηριστικά ο Brockmeyer. Με την αυξημένη προσοχή μετά τις πρόσφατες αναφορές που ξεκίνησαν από το Ηνωμένο Βασίλειο, είπε, αναμένεται τώρα μια νέα ευαισθητοποίηση για τη μόλυνση και, συνεπώς, αυξημένες ανιχνεύσεις.\n"Ήταν μόνο θέμα χρόνου να εντοπιστεί η ευλογιά των πιθήκων και στη Γερμανία", δήλωσε από την πλευρά του την Παρασκευή ο ομοσπονδιακός υπουργός Υγείας, Karl Lauterbach, σχετικά με το κρούσμα.\nΕξαιτίας πάντως των αναφορών από άλλες χώρες, οι γιατροί και οι ασθενείς στη Γερμανία έχουν ήδη ευαισθητοποιηθεί.\nΕΟΔΥ: 7 τα κρούσματα ευλογιάς των πιθήκων στην Ελλάδα\nΣτα 6 τα κρούσματα ευλογιάς των πιθήκων στην Ελλάδα


ΤΟ BLOG ΤΩΝ ΕΦΗΒΩΝ: Τελικά, για ποιον είναι τα Χριστούγεννα;\nΤα Χριστούγεννα, λοιπόν είναι για όλους δεν κάνουν διακρίσεις βλέπεις. Μήπως δεν είναι για το βρέφος που μόλις ήρθε στη ζωή ή για τον ηλικιωμένο που ετοιμάζεται να «φύγει» απ’ αυτήν; Τα Χριστούγεννα μήπως δεν είναι για το παιδί που περιμένει ξάγρυπνο το δώρο της Πρωτοχρονιάς; Μήπως δεν είναι για τον άστεγο που μόνη του προσευχή είναι να μη χιονίσει τη στιγμή που εσύ προσεύχεσαι γι’ αυτό; Μήπως δεν είναι για τον τοξικομανή, την ιερόδουλη ή τον ομοφυλόφιλο που ειρωνεύτηκες πριν; Τα Χριστούγεννα μήπως δεν είναι για τον ασθενή στο νοσοκομείο που προσπαθεί να κρατηθεί στη ζωή ή γι’ αυτόν που μόλις πήρε εξιτήριο και όλος χαρά επιστρέφει στην θαλπωρή και στη ζεστασιά του σπιτιού του; Μήπως δεν είναι για τον φαντάρο που μόλις «μπαίνει» στο στρατό ή γι’ αυτόν που μόλις απολύθηκε; Μήπως δεν είναι για αυτόν που περιμένει το θαύμα των Χριστουγέννων με αγωνία; Μήπως δεν είναι για όλους εμάς; Μήπως δεν είναι για τον άνθρωπο;\nΤα Χριστούγεννα είναι για όλους, δεν κάνουν διακρίσεις. Δεν ειρωνεύονται ούτε δείχνουν μια ιδιαίτερη προτίμηση προς κάποιον. Και τι ζητούν από μας; Ζητούν το ίδιο και από εμάς, γιατί μόνο όταν βρούμε την απάντηση στην ερώτηση «Τελικά, για ποιον είναι τα Χριστούγεννα;» θα γίνουμε καλύτεροι άνθρωποι και το πνεύμα των Χριστουγέννων θα μας έχει «αγγίξει», γιατί καλώς ή κακώς Χριστούγεννα δεν είναι μόνο η διασκέδαση.


Δίκη Τζόνι Ντεπ – Άμπερ Χερντ: Μάρτυρας την "κάρφωσε" για τον Έλον Μασκ - Aftodioikisi.gr\n19 Μαΐου 2022 - 08:03\nΌλα τα βλέμματα είναι στραμμένα στη δίκη ανάμεσα στην Άμπερ Χερντ και τον Τζόνι Ντεπ, καθώς συνεχίζονται οι καταθέσεις από τους μάρτυρες.\nΣημαντικές ήταν οι καταθέσεις δύο προσώπων από το στενό περιβάλλον του πρώην ζευγαριού.\nΟ Τζόσουα Ντρου μίλησε για τα περιττώματα στο κρεβάτι του Ντεπ υποστηρίζοντας ότι οι ακαθαρσίες από τα σκυλιά στο σπίτι του Τζόνι Ντεπ ήταν συχνό φαινόμενο. Στη συνέχεια, ο Ντρου έκανε μία αποκάλυψη για τη σχέση της Χερντ με τον Έλον Μασκ.\nΥπενθυμίζεται ότι η ηθοποιός και ο πλουσιότερος άνθρωπος του κόσμου ήταν ζευγάρι, για περίπου ένα χρόνο μετά το διαζύγιο.\nVIDEO, ΑΜΠΕΡ ΧΕΡΝΤ, ΔΙΚΗ, ΕΛΟΝ ΜΑΣΚ, ΤΖΟΝΙ ΝΤΕΠ\n18 Ιουνίου 2022 - 10:03\nStranger Things 4: Έτσι γίνεται πραγματικότητα ο Vecna με μακιγιάζ τουλάχιστον 6 ωρών


Πολυκοσμία στην πίτα του Πολιτιστικού Συλλόγου Πετροπόρου - Trikala Focus\nHot NewsΤρίκαλαΠολυκοσμία στην πίτα του Πολιτιστικού Συλλόγου Πετροπόρου\nΤο αδιαχώρητο σημειώθηκε το βράδυ του Σαββάτου στην πρώτη εκδήλωση του χρόνου που διοργάνωσε ο Πολιτιστικός Σύλλογος Πετρωπόρου «Αγία Παρασκευή» για την κοπή της πρωτοχρονιάτικης βασιλόπιτας. Οι κάτοικοι του χωριού αλλά και τα μέλη του Συλλόγου ανταποκρίθηκαν θετικά στο κάλεσμα της διοίκησης, δείχνοντας με την συμμετοχή τους, την έμπρακτη υποστήριξη και αγάπη που τρέφουν για το Σύλλογο και τις δράσεις του. Άτομα κάθε ηλικίας σύσσωμο το χωριό έσπευσε και συμμετείχε στην κοπή της πίτας απολαμβάνοντας...\nΤο αδιαχώρητο σημειώθηκε το βράδυ του Σαββάτου στην πρώτη εκδήλωση του χρόνου που διοργάνωσε ο Πολιτιστικός Σύλλογος Πετρωπόρου «Αγία Παρασκευή» για την κοπή της πρωτοχρονιάτικης βασιλόπιτας. Οι κάτοικοι του χωριού αλλά και τα μέλη του Συλλόγου ανταποκρίθηκαν θετικά στο κάλεσμα της διοίκησης, δείχνοντας με την συμμετοχή τους, την έμπρακτη υποστήριξη και αγάπη που τρέφουν για το Σύλλογο και τις δράσεις του.\nΆτομα κάθε ηλικίας σύσσωμο το χωριό έσπευσε και συμμετείχε στην κοπή της πίτας απολαμβάνοντας στη συνέχεια ένα εξαιρετικά όμορφο πρόγραμμα εμπλουτισμένο με τοπικούς χορούς που παρουσίασαν τα χορευτικά του Συλλόγου, παιδικά, εφηβικά και ενηλίκων.\nΤην πίτα ευλόγησε ο εφημέριος του χωριού π. Νικόλαος που ευχήθηκε υγεία, πρόοδο και προκοπή στη διοίκηση, στα μέλη και στους κατοίκους. Τους παρότρυνε να συνεχίσουν την προσπάθεια ανάδειξης της τοπικής παράδοσης και κληρονομιάς, διοργανώνοντας ποικιλόμορφες εκδηλώσεις.\nΤις ευχές για καλή χρονιά απηύθυναν τα μέλη της διοίκησης, τα οποία δεν παρέλειψαν να δεσμευτούν για την διοργάνωση περισσότερων κοινωνικών και πολιτιστικών εκδηλώσεων.\nΣτο πλαίσιο της εκδήλωσης βραβεύτηκαν δυο Κυρίες του χωριού οι Σταμούλω Ράκου και Ελένη Τασούλα για την προσφορά τους στα τοπικά πολιτιστικά δρώμενα, όπως επίσης ο χοροδιδάσκαλος του Συλλόγου κ. Λάκης Αλεξίου καθώς και η ηλεκτρονική εφημερίδα «ΚΡΗΝΗ LIVE».\nΓια το έργο του Συλλόγου ήρθε να μιλήσει η πρόεδρος κα Γεωργία Τζιαμαλή, η οποία πραγματοποίησε αναδρομή από τη σύσταση του Συλλόγου έως σήμερα, ευχαριστώντας τον κόσμο για την στήριξη που παρέχουν στο Σύλλογο.\n«Η συμμετοχή σας στην εκδήλωση μας γεμίζει δύναμη και θάρρος να συνεχίσουμε τη προσπάθεια που ξεκινήσαμε. Δεσμευόμαστε απέναντι σας ότι θα συνεχίσουμε την προσπάθεια και θα καταφέρουμε πολύ περισσότερα γιατί μπορούμε, γιατί σας έχουμε όλους δίπλα μας. Μαζί θα πορευτούμε γιατί μαζί σας μπορούμε να καταφέρουμε πολλά, αναδεικνύοντας την τοπική παράδοση και πολιτισμό», τόνισε η κα Τζιαμαλή.\nΣτην εκδήλωση τίμησαν με την παρουσία τους οι κ. Βαγγέλης Κοσμάς, αντιδήμαρχος Φαρκαδόνας, η πρόεδρος της ΚΟΙΔΕΦΑ Ειρήνη Κακαϊτσα, ο κ. Γιάννης Μέμηλας, δημοτικός σύμβουλος, ο κ. Βασίλης Θεοδώρου, πρόεδρος Κεραμιδίου, ο κ. Γιάννης Βούλγαρης πρόεδρος Ζάρκου, ο κ. Αχιλλέας Νίκου πρόεδρος Ταξιαρχών καθώς επίσης και εκπρόσωποι Συλλόγων της περιοχής μας.\nΗ διοίκηση του συλλόγου απευθείνει θερμές ευχαριστίες προς στον Βουλευτή Τρικάλων κ. Αθανάσιο Λιούτα, τον Στρατηγό εν αποστρατεία κ. Αθανάσιο Τσέλιο, τον Αστυνομικό κ. Νικόλαο Ράκο, τον κ. Κώστα Λούκουρο καθώς και όσους βοήθησαν να πραγματοποιηθεί η εκδήλωση.\nΚαλή χρονιά σε όλο τον κόσμο με υγεία και δύναμη!!\nΗ αντιδήμαρχος Ελένη Στεργίου-Μπότη συγχαίρει τον μαθητή του ΓΕΛ Φαρκαδόνας Απόστολο Βραχνό\nΣτον Δήμαρχο Πύλης ο νέος Αστυνομικός Διευθυντής Στέργιος Νίντος


Mischief. Mayhem. Movies.: Μαρτίου 2012\nΧορεύοντας με τους κάφρους*: Οι 5 πιο "WTF?!?" στιγμές στο σινεμά!\nΤο Χόλιγουντ δεν είναι ο ιδανικός χώρος για να αναζητήσει κάποιος λογική και συνέχεια. Οι άνθρωποι ζουν κυριολεκτικά σ’ ένα ξεχωριστό, δικό τους κόσμο, όπου η εκκεντρικότητα εκλαμβάνεται σαν δημιουργικότητα και η οριακή ψυχοπάθεια σαν αποδεκτό και κάποτε απαραίτητο χαρακτηριστικό των «ταλέντων». Η πλάκα είναι ότι πολλές φορές αυτό είναι η αλήθεια. Για να τα καταφέρεις σ’ ένα τέτοιο χώρο χρειάζεται μια δόση ψυχοπάθειας και οι δημιουργικοί άνθρωποι δεν είναι και η πιο ισορροπημένη κάστα.\nΕτσι, το Χόλιγουντ είναι συνηθισμένο να βλέπει πράγματα που αψηφούν την κοινή λογική. Υπάρχουν όμως και οι στιγμές που κάνουν ακόμα και τον Νταλί να τραβά τα μουστάκια του ! Ψάξαμε και βρήκαμε για σας τις πέντε πιο παλαβές στιγμές του σινεμά!\nΤο κομμένο κεφάλι του αλόγου στο «The Godfather» είναι πραγματικό!\nΘυμάστε εκείνη την σκηνή στο «The Godfather», που ο παραγωγός Τζακ Γουόλτζ ξυπνά και βρίσκει ένα κεφάλι αλόγου στο κρεβάτι του ; Φαίνεται ότι ο Κόπολα έχει χεσμένα τα ειδικά εφέ (αυτό με το να μην χρειάζεται εφέ, το κάνει πολύ και θα δείτε μετά τι εννοώ) και τις κούκλες, αφού το κεφάλι είναι πέρα για πέρα αληθινό! Καλά διαβάσατε. Α, και το αίμα στο κρεβάτι; 100% αίμα!\nΟ Κόπολα προμηθεύτηκε το κεφάλι από ένα εργοστάσιο παραγωγής σκυλοτροφής (huh?!) και του το παρέδωσαν στο σετ το πρωί του γυρίσματος. Και ξέρετε τι μας κάνει να βγάζουμε το καπέλο; Το γεγονός ότι πρόβαραν την σκηνή με τον ηθοποιό Τζον Μάρλει χρησιμοποιώντας ψεύτικό κεφάλι και όταν θα γύριζαν την σκηνή δεν του είπαν ότι το άλλαξαν! Η κραυγή του ηθοποιού εκείνη την στιγμή είναι πέρα για πέρα πραγματική!\n“Ok, now I get up and pretend Im scared..What’s this? Oh, oh, OOOOOH! OH YOU FUCKS! JESUS JUMPING CHRIST! OH YOU CRAZY BASTARDS!\nΟ Κέβιν Κόσνερ κτίζει σκηνικό εκατομμυρίων, χωρίς κανένα απολύτως λόγο!\nΟταν η ταινία σου γίνεται case study για το πως να μην γυρίζονται ταινίες, ξέρεις ότι τα έχεις σκατώσει big time. To “Waterworld” είναι το καλύτερο παράδειγμα για το πως μια ιδέα μπορεί να πάει εντελώς λάθος και η επένδυση σ’ ένα μπλόκμπαστερ να εξαφανιστεί πιο γρήγορα από την κοκαϊνη στο τραπέζι του Κιθ Ριτσαρντς. Για να λέμε όμως και την αλήθεια, πόσο μαλάκας πρέπει να είσαι για να δώσεις στο Κέβιν Κόσνερ μια λευκή επιταγή; Σοβαρά, το «Field of dreams» δεν ήταν και τόοοοοοοσο σπουδαία ταινία.\nΕλα Αλέκο! Πόσα σου έκατσε το σκηνικό; Ποσααααα;!;\nAnyway, πίσω στα δικά μας. Το “Waterworld” εμπίπτει στη κατηγορία των «μετα-αποκαλυπτικών ταινιών», με εκείνες δηλαδή που ασχολούνται με το τι θα γίνει μετά το τέλος του κόσμου. Αυτές οι ταινίες συνήθως δεν έχουν πολύ ψηλό μπάτζετ, σε σύγκριση με άλλες ταινίες του ίδιου βεληνεκούς, λόγω του ότι συνήθως διαδραματίζονται σ’ ερημιές και βρίθουν εξωτερικών πλάνων ενώ τα σκηνικά εξαρτώνται αποκλειστικά από την φαντασία του σκηνοθέτη (βλ. την τσέπη του παραγωγού). Στη περίπτωση του «Waterworld» τα πράγματα γίνονται ακόμα πιο εύκολα, αφού στη ταινία όλος ο κόσμος έχει βυθιστεί κάτω από το νερό. Μιας και οι περισσότεροι από μας δεν μπορούμε να ξεχωρίσουμε το νερό στη μπανιέρα μας από τον Ειρηνικό ωκεανό, μια πολύ καλή ιδέα θα ήταν να στηθεί ένα σκηνικό στη πιο κοντινή θάλασσα ή ακόμα να γίνει και θαλάσσιο σκηνικό σε στούντιο, όπως έκανε ο Κάμερον για το «Titanic».\nPictured: NOT the Pacific\nΤι λέω; Ακόμα και εάν ο Κέβιν αγόραζε δέκα τόνους μπύρα και έβαζε όλο το crew να τις πιεί και να κατουρήσουν μέχρι να γεμίσει το σκηνικό, πάλι θα του καθόταν λιγότερα από αυτό που κατέβασε τελικά η κούτρα του.\nΟ Κέβιν που λέτε αποφάσισε ότι θέλει γύρισμα, on location. Πρόσεξε: On location γύρισμα... για θάλασσα! Να δειχνε λίγα από τα αξιοθέατα της Χαβάης, όπου πήγε; Α μπα. Να δειχνε λίγη από την θαλάσσια ζωή, ίσως καμιά ατόλλη, κανένα κοραλιογενή ύφαλο, κανένα σέρφερ να τσακίζεται πάνω σε βράχια ή έστω το μουστάκι του Τομ Σέλλεκ από το “Hawaii 5-0”; Τσου και πάλι. Ο δικός μας μετέφερε όλο το crew στη Χαβάη και μετά έφτιαξε ένα σκηνικό δεκάδων εκατομμυρίων (175 μύρια έκατσε η ταινία, η πιο ακριβή παραγωγή μέχρι τότε και η πιο ακριβή μεταποκαλυπτική ταινία μέχρι σήμερα), το οποίο χτίστηκε ακριβώς για να κρύψουν το γεγονός ότι τα γυρίσματα έγιναν ανοιχτά της Χαβάης!\nΟ μοναδικός άνθρωπος στην ιστορία του σύμπαντος που έδειχνε καλός με μουστάκι\nΜην βαρέσεις το κεφάλι στο keyboard ακόμα. Το πηγάδι της βλακείας ακόμα δεν έπιασε πάτο. Βλέπετε, το σκηνικό που έπρεπε να χτιστεί ήταν τεράστιο. Και δεν μπορούσαν να χρησιμοποιήσουν φτηνά υλικά γιατί ήταν στη μέση της θάλασσας! Μπροστά στο κίνδυνο να πάνε όλοι φουνταριστοί (όπως η καριέρα του Κόσνερ) οι κατασκευαστές έπρεπε να χρησιμοποιήσουν σχεδόν αποκλειστικά σίδερο. Ενα μικροπροβληματάκι όμως. Η Χαβάη δεν έιχε αρκετό σίδερο για να καλύψει τις ανάγκες τους! Ετσι αναγκάστηκαν να φέρουν αεροπορικώς σίδερο από την Αμερική για να τελειώσουν το σκηνικό, που κατέληξε έτσι κι αλλιώς στο πάτο της θάλασσας. Α, δεν το είπαμε αυτό; Βλέπετε, ο Κέβιν είχε ακόμα μια σπουδαία ιδέα (παίζει σε προηγούμενη του ζωή ο άνθρωπος να ήταν υδραυλικός στη Βενετία). Μην βαράς λέμε το κεφάλι, περίμενε.\nΕδωσε οδηγίες να χτιστεί το σκηνικό σε μια περιοχή όπου κάθε χρόνο σχεδόν περνά τυφώνας. Ποιός από σας θέλει να μαντέψει τι έγινε μεσούσης των γυρισμάτων; Ακριβώωωωωωως! Ολόκληρο το κτίσμα έγινε βίδες και αναγκάστηκαν να το ξαναχτίσουν από την αρχή, σκάζοντας άλλα δεκάδες μύρια!\nOk, τώρα μπορείτε να βαρέσετε το κεφάλι σας στο keyboard\nTo “Don’t mess with the Zohan” βασίζεται στη ζωή του κομμωτή του Ανταμ Σάντλερ!\nΔεν μπορέιτε να ξέρετε πόσο πολύ εύχομαι αυτή η πρόταση να μην ήταν αλήθεια. Εχοντας δει την ταινία (occupational hazard), μ πορώ να σας πω ότι μέχρι τώρα διάβαινα στη ζωή με την ασφάλεια της γνώσης ότι εκείνο το απαράδεκτο συνοθύλευμα εξωπραγματικών καταστάσεων και παιδικού χιούμορ ήταν απλά αποκύημα της φαντασίας του Ανταμ Σαντλερ (μπορει να να έπαιξαν διάφορα παραισθησιογόνα τον ρόλο τους, δεν ξέρω, δεν κρίνω).\nPictured: True fucking story\nΦευ όμως. Απίστευτο as it may sounds ( την πρώτη φορά που το είδα ακόμα και η οθόνη είπε «ΝΟ FUCKIN WAY ΜΑΝ!!») αλλά εκείνη η θεοπάλαβη ιστορία με τον ισραηλίτη κομμάντο που εγκαταλείπει τα πάντα για να έρθει στην Αμερική για να γίνει κομμωτής, είναι αλήθεια! Βασίζεται στην εμπειρία ζωής του κομμωτή του Ανταμ Σάντλερ, Γιούκι Σαρόνι! Ο Σαρόνι ήταν μέλος επίλεκτου στρατιωτικού σώματος όταν ήταν στο Ισραήλ, αλλά τα παράτησε όλα και ήρθε στην Αμερική για να γίνει επαγγελματίας στυλίστας. Με κάποιο τρόπο ο τύπος κατέληξε κοντά στον Ανταμ Σάντλερ και ανάμεσα στις κουβέντες για ποδόσφαιρο, γυναίκες και το πόσοι γορίλλες χρειάζονται για να δείρουν τον Ντάνι Τρέχο (κανένας btw) φαίνεται ότι ο τύπος του ξεφούρνισε την ιστορία της ζωής του. Φαντάζομαι ο διάλογος πρέπει να ήταν κάπως έτσι:\n-Και δεν μου λες ρε Γιουκι, πόσοι γορίλλες λες να χρειάζονται για να δείρουν τον Ντάνι Τρέχο;\n-Κανένας κύριε Σάντλερ. Ο Τρέχο είναι τόσο κουλ που άμα του την έμπαινε κανένας γορίλλας πιθανότατα θα του ξερίζωνε το χέρι και θα τον κοπάναγε μ’ αυτό στο κεφάλι μέχρι να πεθάνει. Δεν μου λες, σου είπα ποτέ ότι ήμουν σε επίλεκτη στρατιωτική ομάδα όταν ήμουν στο Ισραήλ;\n-Τι λες ρε;! Σοβαρά;! Και δεν με λές, ήσουν σε ειδικές αποστολές δηλαδή, κάτι σαν Navy Seal;\n-Χα χα χα! Οχι κύριε Σάντλερ! Απλά εκπαιδευόμασταν καλύτερα από τους άλλους αλλά δεν ήμασταν ποτέ σε μάχη! Θα μπορούσα φυσικά να μείνω και να αρμέγω καμήλες στην έρημο αλλά είπα να έρθω στην Αμέρικη και να γίνω κομμωτής των σταρς. Κάτι σαν το Τρύφωνα αλλά με πραγματικό λόγο για να είμαι περήφανος\n-Και μπορείς να πεταχτείς από κτίριο σε κτίριο, να σκοτώσεις μια διμοιρία τρομοκράτες μόνο με οδοντικό νήμα και να μην πάθεις τίποτα;!\n-Tι;!; Ποιός μπορέι να κάνει κάτι τέτοιο; Οχι βέβαια!\n-Πω πω! Και μπορείς δηλαδή να κάνεις uppercut με τα πόδια και να γκρεμίσεις τοίχους με μια γρόθια;!\n-Να, να γκρεμ- καλά, είσαι και ατάλαντος και κουφός;! Mόλις σου είπα ότι κάτι τέτοιο είναι αδύνατον !\n-Εκπληκτικό! Συγκινήθηκα! Θα το κάνω ταινία!\nΚάτι τέτοιο τέλοσπάντων\nΟ Κόπολα πλήρωσε ιθαγενείς για να σφάξουν ένα βουβάλι και έκαψε ένα δάσος για να γυρίσει το «Apocalypse Now»!\nΕίμαι σίγουρος ότι στα κεντρικά γραφεία της PETA, μια φωτογραφία με το κεφάλι του Κόπολα βρίσκεται πάνω σε ένα dartboard και είναι γεμάτο από βελάκια. Το μίσος που πρέπει να του έχει η φιλοζωική οργάνωση πρέπει να είναι απύθμενο. Δεν τον έφτανε το κεφάλι του αλόγου στο “Godfather”, σκάει και η είδηση ότι η σκηνή με την θυσία του βουβαλιού στο “Apocalypse Now” δεν ήταν τυχαίο γεγονός, ( ο Κόπολα είχε πει ότι έτυχε να βρίσκεται εκεί όταν οι ιθαγενείς θα έκαναν την θυσία) αλλά προσχεδιασμένο!\nΟυδέν κρυπτόν υπό τον ήλιον, λέει η παροιμία (ιδίως οι μαλακίες) και οι ιθαγενείς αποκάλυψαν ότι ο Φράνσις τους τα έσκασε για να κάνουν την θυσία on camera! Θυσία που να πούμε ότι δεν θα την έκαναν αλλιώς, απλά ο Κόπολα είχε ακούσει ότι κάποτε οι ιθαγενείς της περιοχής συνήθιζαν να θυσιάζουν βουβάλια.\nΚαι επειδή ο Φράνσις είναι τελειομανής, είπε ότι δεν έιναι σωστό να εκνευρίσει μόνο τους φιλόζωους και να αφήσει τους οικολόγους παραπονεμένους. Θυμάστε την πρώτη σκηνή στο «Apocalypse Now» που το δάσος παίρνει φωτιά; Εκπληκτικό εφέ έτσι; Γιατί, τι άλλο θα μπορούσε να ήταν; Ποιός είναι τόσο καφριλέιρο ώστε να κάψει ένα ολόκληρο δάσος για να γυρίσει μια σκηνή σε έργο δύο ώρες;\nΕεεεε ο Κόπολα απ’ ότι φαίνεται! Μην μπορώντας να περιμένει το δάσος να πάρει φωτιά από μόνο του, ο Κόπολα την είδε ελλαδίτης κτηματομεσίτης, πήρε παραμάσχαλα ντεπόζιτα με βενζίνη και έβαλε φωτιά στο δάσος που βρισκόταν πέριξ των γυρισμάτων.\nI love the smell of burning forest in the morning!\nΦήμες που τον θέλουν να ήταν γυμνός καθ’ όλη την διάρκεια του συμβάντος, βαμμένος μόνο με το αίμα φρεσκοσκοτωμένου βουβαλιού και να τραγουδά «We don’t need no water let the motherfucker burn» ελέγχονται ως ανακριβείς.\nΓια να λέμε όμως και του ψυχοπαθή το δίκαιο, ο Κόπολα είχε φτάσει στα όρια στην ταινία. Το γύρισμα του πήρε 16 μήνες αντί 2, αναγκάστηκε να βάλει τα μισά λεφτά αυτός αφού το project πήγε πολύ πάνω από το budget, ο Μάρλον Μπράντο που θα έπαιζε έναν από τους σημαντικότερους ρόλους ήρθε στο σετ μεθυσμένος, μην έχοντας διαβάσει το script και 40 κιλά υπέρβαρος, ένας τυφώνας του κατέστρεψε τα σκηνικά (πήρε συμβουλές από τον Κόσνερ φαίνεται), έπαθε κατάθλιψη και έχασε περίπου 50 κιλά. Και εγώ αν ήμουν στη θέση του μπορεί να τρελαινόμουνα λιγάκι.\nΟ Αρνολτ Σβάτσενεγκερ πήρε Χρυσή Σφαίρα το 1976\nΠάλι, Ι shit you not. Θυμάστε εκείνη την μαθηματική θεωρία για την τυχαιότητα, που λέει ότι εάν 700 πίθηκοι έγραφαν ασταμάτητα πάνω σε 700 γραφομηχανές για 700 χρόνια, είναι εξαιρετικά πιθανό ότι θα κατάφερναν να γράψουν το θεατρικό «Αμλετ» κατά λάθος;\nOι πίθηκοι που δεν επιλέγηκαν γι’ αυτή την υψηλού επιπέδου διανοητική εργασία, φαίνεται ότι βρήκαν δουλειά στην Ακαδημία Κινηματογράφου. Δεν εξηγείται αλλιώς γιατί το 1976, ο άνθρωπος που δεν θα μπορούσε να παίξει πειστικά το πτώμα, κατάφερε να πάρει Χρυσή Σφαίρα για ηθοποιία. Ηταν η δεύτερη ταινία του νεανία τότε Σβατσενεγκερ, ο οποίος αφού είχε χρηστεί για ακόμα μια χρονιά Μr Universe εγκατέλειψε την Αυστρία και είπε να δοκιμάσει την τύχη του στο Χόλιγουντ (να θυμάστε αυτές τις πληροφορίες, έχουν σημασία). Η ταινία που λέτε, ονομάζεται «Stay Hungry» και σ’ αυτήν ο Jeff Bridges παίζει τον γιό ενός επιχειρηματία που θέλει να αγοράσει και να κλέισει ένα γυμναστήριο για να κάνει την περιοχή γύρω οικόπεδα. Ο Jeff πάει under cover στο γυμναστήριο, όπου όμως συμπαθά τον ιδιοκτήτη, ερωτεύεται και μια κοπέλα, ανακαλύπτει ότι του έχουν μείνει κάποια cojones από τα στεροειδή και αποφασίζει να εναντιωθεί στον πατέρα του. Λεπτομέρεια: Στο γυμναστήριο τυγχάνει να προπονείται ένας μποντιμπιλντεράς από την Αυστρία, που ετοιμάζεται για τον διαγωνισμό του Mr Universum… Φαντασία οι άτιμοι ε; Ποιός να είναι άραγε...\nI flex ze muscles here herr Direktor?\n*Ευχαριστίες στον φίλο που μου υπέδειξε ότι η προέλευση της λέξης «κάφρος» την καθιστά βαθύτατα ρατσιστική και μάλιστα σε δύο μέτωπα. Κάφρους, (kaffir στο αυθεντικό) φώναζαν οι νοτιοαφρικάνοί τους μαύρους, εννοώντας ότι είναι υποδεέστερα άτομα. Kafir επίσης ονόμαζαν οι Αραβες τους μη μουσουλμάνους, πάλι θέλοντας να πουν ότι «πας μη μουσουλμάνος, βάρβαρος». Η λέξη σήμερα έφτασε να είναι συνώνυμο του βλάκας, διατηρώντας την αρνητική της έννοια αλλά στη πορεία απώλεσε τη συγκεκριμένη ρατσιστική της σημασία. Εδώ η λέξη βέβαια χρησιμοποιείται με την σημερινή της έννοια!\nΑναρτήθηκε από Popcornmonster στις 6:58 π.μ. 4 σχόλια: Σύνδεσμοι σε αυτήν την ανάρτηση\nWhen the Blair Witch met X-men: Review για μια ταινία που δεν πρέπει να χάσεις!\nΦέτος πήξαμε (και ακόμα έχουμε να φάμε στη μάπα) στις ταινίες για σουπερ-ήρωες. Μεγαλύτερη ατραξιόν για φέτος το "Avengers" που ακόμα όμως κι αυτό δεν είναι κάτι που δεν έχουμε ξαναδεί. Το είδος αυτών των ταινιών θεματικά έχει εξαντληθεί εντελώς. Εκείνο που μένει είναι να δούμε εάν ο εκάστοτε σκηνοθέτης θα καταφέρει να πάρει αρκετά πειστικές ερμηνείες από τους ηθοποιούς του και αν θα καταφέρει με ακριβά εφέ και γρήγορο μοντάζ να μας κρατήσει το ενδιαφέρον.\nΕκεί που όμως δεν το περιμένεις, τσουπ σκάει ένα ταινιάκι εκεί που δεν το περιμένεις και σου ανατινάζει τα μυαλά!\nΘα είμαι όσο πιο ευθύς μπορώ. Εάν σου αρέσουν οι ταινίες με σουπερ-ήρωες, ούτε να το διανοηθείς να χάσεις το "Chronicle"! Συνδυάζοντας τα εφέ μιας ταινίας του είδους της μαζί με τον ρεαλισμό του "found footage" όπως το εισήγαγε το "Blair Witch Project", το "Chronicle" διηγείται την ιστορία τριών εφήβων οι οποίοι αποκτούν τηλεκινητικές δυνάμεις μετά που βρίσκουν ένα παράξενο αντικείμενο σε μια σπηλιά.\nΤι γίνεται άραγε όταν έφηβος αποκτήσει υπερδυνάμεις; Αντιλαμβάνεται την θέση του στο σύμπαν και αναλαμβάνει με στωικότητα την ευθύνη που έρχεται με την μεγάλη δύναμη; Μήπως ετοιμάζεται να πολεμήσει την νέμεση του που αποκτά δυνάμεις με παρόμοιο τρόπο; Ή μήπως το ρίχνει στις μαλακίες;\nΤο έργο βέβαια δεν αποφεύγει τις σεναριακές ευκολίες και είναι προβλέψιμο όσον αφορά την εξέλιξη, αλλά όχι ως προς την κατάληξη. Παρά την κοιλιά που κάνει σ' ένα σημείο και το κάπως απογοητευτικό φινάλε, το "Chronicle" καταφέρνει να μένει αρκετά πρωτότυπο και απέχει όσο μπορεί από την φόρμουλα που χρησιμοποιούν τα υπόλοιπα έργα.\nΜε μια ελαφριά δόση φιλοσοφίας (από Σοπεναουερ μέχρι Γιουνγκ αλλά και την αλληγορία του σπηλαίου του Πλάτωνα) το "Chronicle" έρχεται απλά να μας θυμίσει ότι το χειρότερο τέρας, είναι αυτό που κρύβουμε μέσα μας.\nΗ ταινία είναι ήδη τεράστια επιτυχία, καταφέροντας να συγκεντρώσει διπλάσιες εισπράξεις στο ταμείο απ' ότι περίμενε η παραγωγός εταιρεία και έφερε στο προσκήνιο τους δύο δημιουργούς της, Josh Trank και Max Landis. Ο σκηνοθέτης Josh Trank στα 27 του είναι πλέον ο νεαρότερος σκηνοθέτης στην ιστορία, του οποίου η ταινία έφτασε στο #1 στο box office στις ΗΠΑ. Δεύτερος είναι ο Spielberg στα 28 του με το "Jaws".\nO Max Landis από την άλλη, ο σεναριογράφος, είναι παιδί-θαύμα. Ο άνθρωπος γράφει σενάρια από τα 16 του και μέχρι σήμερα έχει πουλήσει αρκετά σε σειρές και εταιρείες παραγωγής, με μεγαλύτερο βεβαίως το "Chronicle".\nΑναρτήθηκε από Popcornmonster στις 8:23 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nDouble whammy: Γράφοντας post και σπέρνοντας τον όλεθρο!\nΝόμισες ότι έφυγα ε; Νόμισες ότι εγκατέλειψα το bloggακι; Αμούστακε και απαίδευτε νεανία, πόσο λάθος έκανες! Εγώ είμαι σαν την γρίππη. Μπορεί να φεύγω για ένα διάστημα, αλλά πάντα έρχομαι πίσω! Και αυτή την φορά with a vengeance\n-Hi, can I speak to Mr Motherfucker please? This is he? Well then, YIPPY KAY YAY MOTHERFUCKER!\nΤα παιδιά στο music.net.cy έδειξαν πόσο αφελή είναι όταν τους πρότεινα να γράφω στην ιστοσελίδα τους και εκείνοι απάντησαν, "Ναι, γιατί όχι; Τι είναι το χειρότερο που μπορεί να συμβεί;".\nΜε παίρνει που λέτε ένας από τα παιδιά και αφού δαπάνησε ένα μισάωρο από την ζωή του για να μου εξηγήσει τι πρέπει να κάνω για να κυλήσει ομαλά το posting και να μην γαμήσω το σύστημα, ήταν με την εντύπωση ότι οι οδηγίες του έπιασαν τόπο. Α μπά. Ιn true Kotsios fashion τον έγραψα κανονικά και έκανα του κεφαλιού μου. Και τους έριξα το σύστημα κάνοντας ακριβώς ότι μου είπαν να μην κάνω.\nDid I do thaaaaaat?!\nΔύο system restart αργότερα και τέσσερα μπουκάλια ηρεμιστικά, το post είναι πάνω και μπορείτε να το διαβάσετε εδώ. Η στήλη θα γίνεται updated κάθε Τρίτη και την επομένη θα μπαίνει και στο blog. Ετσι αν δεν έχετε υπομονή, κάντε την βόλτα σας από το music.net.cy πρώτα!\nΤο blog θα συνεχίσει δυνατά! Σήμερα για σας έχω ακόμα ένα post και αύριο εκείνο που μπήκε στο music.net.cy !\nΑναρτήθηκε από Popcornmonster στις 7:57 π.μ. 1 σχόλιο: Σύνδεσμοι σε αυτήν την ανάρτηση\nΧορεύοντας με τους κάφρους*: Οι 5 πιο "WTF?!?" στι...\nWhen the Blair Witch met X-men: Review για μια ται...\nDouble whammy: Γράφοντας post και σπέρνοντας τον ό...


Στο έλεος του χιονιά η νοτιοανατολική Ευρώπη - Πάνω απο 100 οι νεκροί | Κόσμος - Ειδήσεις NewsIt.gr\nΣτο έλεος του χιονιά η νοτιοανατολική Ευρώπη - Πάνω απο 100 οι νεκροί Διαδώστε αυτό το άρθρο\nΤελευταία ενημέρωση: 02.02.2012 | 16:08\nΠρώτη δημοσίευση: 02.02.2012 | 12:01 Κάθε μέρα που περνά μεγαλώνει η τραγική λίστα των θυμάτων από τη φονική κακοκαιρία που σαρώνει τα Βαλκάνια και την Ιταλία. Άλλοι εννιά άνθρωποι έχασαν τη ζωή τους από το κρύο τις τελευταίες 24 ώρες στην Πολωνία, όπου οι θερμοκρασίες έφτασαν τους -32 βαθμούς Κελσίου στις νοτιοανατολικές περιοχές.\nΤα περισσότερα θύματα ήταν άστεγοι. Συνολικά από την Παρασκευή, όταν άρχισε το κύμα ψύχους, 29 άνθρωποι έχουν πεθάνει από υποθερμία, σύμφωνα με την αστυνομία. Στην Ουκρανία, τις τελευταίες 24 ώρες πέθαναν από το κρύο 21 άνθρωποι, ανεβάζοντας σε 63 τον αριθμό των νεκρών από το ψύχος εδώ και μια εβδομάδα.\nΣτην πλειοψηφία τους, και εδώ, οι νεκροί ήταν άστεγοι και βρέθηκαν νεκροί στη μέση του δρόμου. Από την περασμένη Παρασκευή, περίπου 1.150 Ουκρανοί έχουν ζητήσει ιατρική βοήθεια εξαιτίας κρυοπαγημάτων και υποθερμίας και 945 εξ αυτών χρειάστηκε να νοσηλευθούν.\nΟι αρχές έχουν ήδη ανοίξει περισσότερους από 2.100 κέντρα αρωγής σ' όλη τη χώρα, όπου μπορεί κανείς να ζεσταθεί και να φάει ζεστό φαγητό και ήδη 41.300 άνθρωποι έχουν ζητήσει βοήθεια. Άλλα 100 πρόκειται να ανοίξουν μέσα στις επόμενες ημέρες, διευκρινίστηκε από το υπουργείο Εκτάκτων Καταστάσεων.\nΟι πτήσεις της "Bulgaria Air" προς Μαδρίτη, Ρώμη, Άμστερνταμ και Βερολίνο παρουσιάζουν καθυστερήσεις, ενώ οι αρχές του αεροδρομίου καθαρίζουν συνεχώς τους διαδρόμους απογείωσης και προσγείωσης.\nΣύμφωνα με όσα αναφέρει στην ιστοσελίδα του το "Sofia News Agency", τα επιπλέοντα κομμάτια πάγου στην επιφάνεια των νερών του Δούναβη, στις πόλεις Ρούσε και Σιλίστρα της Βουλγαρίας, έχουν καλύψει το 30% και το 50% αντίστοιχα της επιφάνειας του ποταμού.\nΤην ίδια ώρα, περίπου 11.000 κάτοικοι στη Σερβία είναι αποκλεισμένοι λόγων των σφοδρών χιονοπτώσεων. Μέχρι στιγμής έξι άνθρωποι έχουν χάσει τη ζωή τους λόγω ψύχους, ενώ αγνοείται η τύχη ενός. «Αυτή τη στιγμή 6500 νοικοκυριά έχουν αποκοπεί από τον υπόλοιπο κόσμο, δηλαδή 11.000 άνθρωποι. Πρόσθετα μηχανήματα θα αποσταλούν στα μέρη που πλήττονται, καθώς αναγγέλλεται συνέχιση των χιονοπτώσεων» ανέφερε ο επικεφαλής του Τομέα Εκτάκτων Καταστάσεων του υπουργείου Εσωτερικών της Σερβίας Πρέντραγκ Μάριτς.\nΟι θερμοκρασίες διατηρούνται και σήμερα σε πολύ χαμηλά επίπεδα σε όλη τη Σερβία. Στην περιοχή Τσρνι Βρχ το θερμόμετρο δείχνει - 22 βαθμούς Κελσίου, στο όρος Ζλάτιμπορ - 18, στη Σιένιτσα - 16 και στο όρος Κοπαόνικ - 15.\tΣτο Βελιγράδι χιονίζει από το πρωί και η θερμοκρασία είναι στους - 6 βαθμούς Κελσίου.\nΤο κύμα ψύχους έχει πάρει κατεύθυνση προς τις βορειοανατολικές περιοχές της χώρας με τη θερμοκρασία στην πόλη Ρανταούτι της επαρχίας Σουτσεάβα να πέφτει στους -31 βαθμούς Κελσίου. Οι αρχές αποφάσισαν να διατηρήσουν τη χώρα σε «κίτρινο συναγερμό» για άλλες τρεις μέρες. Η λίμνη στο τουριστικό θέρετρο Σαράτ, στην ανατολική Ρουμανία, έχει παγώσει. . Είναι η τρίτη φορά τα τελευταία χρόνια που η επιφάνεια της συγκεκριμένης λίμνης, που έχει υψηλή συγκέντρωση άλατος, μετατρέπεται σε φυσικό παγοδρόμιο.\nΤα δύο τρένα με 200 και 80 επιβάτες αντίστοιχα που εκτελούσαν το δρομολόγιο Πεσκάρα-Ανκόνα ακινητοποιήθηκαν στις γραμμές για ένα μεγάλο διάστημα. Στην περιοχή έχει επιβληθεί απαγορευτικό στην κυκλοφορία των φορτηγών μεγαλύτερων των 7,5 τόνων και πολλά σχολεία παραμένουν κλειστά.\nΧιονίζει συνέχεια και στην Ιταλία – Έκλεισαν σχολεία, ακινητοποιήθηκαν τρένα «Μη διαδηλώνετε, κάνει κρύο!»


Αρνητικό ρεκόρ τετραετίας για τις ελληνικές εξαγωγές τον Οκτώβριο - ΤΑ ΝΕΑ\ntanea.gr > Οικονομία > Αρνητικό ρεκόρ τετραετίας για τις ελληνικές εξαγωγές τον Οκτώβριο\nΕκατοντάδες στοιβαγμένα κοντέινερ στον εμπορευματικό σταθμό του Κερατσινίου περιμένοντας να φορτωθούν και να διανεμηθούν στην αγορά\nTANEA Team 10 Δεκεμβρίου 2013 | 20:52\nΑρνητικό ρεκόρ τετραετίας έφερε ο περασμένος Οκτώβριος για τις ελληνικές εξαγωγές, καθώς σημειώθηκε η μεγαλύτερη ποσοστιαία υποχώρηση, σημειώνει ο Πανελλήνιος Σύνδεσμος Εξαγωγέων.\nΜετά τη νέα μείωση των εξαγωγών, διευρύνθηκε ο αριθμός των πτωτικών μηνών του 10μήνου σε επτά μήνες, καθιστώντας εξαίρεση τις ανοδικές αντιδράσεις του Απριλίου, του Ιουλίου και του περασμένου Σεπτεμβρίου.\nΣύμφωνα με την ανάλυση του Πανελληνίου Συνδέσμου Εξαγωγέων (ΠΣΕ) και του Κέντρου Εξαγωγικών Ερευνών και Μελετών (ΚΕΕΜ), επί των εκτιμήσεων της ΕΛΣΤΑΤ, τον Οκτώβριο η συνολική αξία των εξαγωγών μειώθηκε κατά 12,2% (στα 2,25 δισ. ευρώ, έναντι 2,57 δισ. ευρώ του Οκτωβρίου 2012).\nΩς αποτέλεσμα των πιέσεων αυτών, περιορίστηκαν στα επίπεδα του 6,1% οι ρυθμοί αύξησης των εξαγωγών για την περίοδο Νοέμβριος 2012-Οκτώβριος 2013, σε σχέση με το 12μηνο Νοέμβριος 2011- Οκτώβριος 2012.\nΟπως δήλωσε η πρόεδρος του ΠΣΕ Χριστίνα Σακελλαρίδη «ο περιορισμός του παγκόσμιου εμπορίου, λόγω των υφεσιακών φαινομένων που διατηρούνται ή και επεκτείνονται σε πολλές χώρες του κόσμου, επιτείνει το δυσχερές περιβάλλον μέσα στο οποίο καλούνται να λειτουργήσουν οι Έλληνες εξαγωγείς».\n» Η πρόσφατη ιστορική συμφωνία του Παγκόσμιου Οργανισμού Εμπορίου (ΠΟΕ) αναδεικνύει μία ευρύτατη συναίνεση σχετικά με την κρισιμότητα της εξωστρέφειας για την παγκόσμια οικονομία. Με τον τρόπο αυτόν, η άρση αντικινήτρων στις εξαγωγές, η μείωση του κόστους για τις διεθνείς εμπορικές συναλλαγές και η διευκόλυνση των εξωστρεφών επιχειρήσεων, αποτελεί πλέον παγκόσμια προτεραιότητα.»\n» Η Επίσημη Πολιτεία στην Ελλάδα, έχει ήδη εκφράσει τη βούλησή της για ουσιαστική διευκόλυνση των εξαγωγών και ήδη συμβαδίζει με τις διεθνείς εξελίξεις. Ωστόσο, θα πρέπει να υπάρξουν εξίσου γενναίες αποφάσεις τόσο για την ενίσχυση των εξωστρεφών επιχειρήσεων, όσο και για την προσέλκυση ξένων επενδύσεων.»\n» Ήδη περισσότερες από 1.100 επιχειρήσεις αναμένουν τις εγκρίσεις του Προγράμματος Εξωστρέφεια-Ανταγωνιστικότητα ΙΙ για να ξεκινήσουν διεθνή εκστρατεία προβολής των προϊόντων τους. Η προσπάθειά τους αυτή θα πρέπει να ενισχυθεί με συλλογικές δράσεις και επιθετική πολιτική προώθησης των ελληνικών προϊόντων στις ξένες αγορές, με επικέντρωση σε συγκεκριμένες χώρες- στόχους».\nΣημαντική ήταν και η μείωση των εισαγωγών της χώρας κατά 6,9% (στα 4,21 δισ. ευρώ από 4,53 δισ. ευρώ του Οκτωβρίου του 2012). Εξαιρουμένων των πετρελαιοειδών η μείωση που προκύπτει υπολογίζεται στο ακριβώς ίδιο ποσοστό (-6,9%), εξαιτίας της σημαντικής υποχώρησης εισαγωγών από Τρίτες Χώρες.


Την πληρώνουν οι παίκτες, δεν αλλάζει Μάντζιο προς το παρόν - ΠΑΟΚ\n«Καζάνι που βράζει» ο Άρης μετά το χθεσινό 0-5 του ΠΑΣ Γιάννινα στο «Κλ. Βικελίδης»\nΟ Άρης γνώρισε τη μεγαλύτερη εντός έδρας ήττα της ιστορίας του στο πρωτάθλημα χθες, με τον ΠΑΣ Γιάννινα, να περνάει με 0-5 από το «Κλ. Βικελίδης» και όπως ήταν αναμενόμενο, το αποτέλεσμα αυτό, έφερε αντιδράσεις.\nΟπαδοί της ομάδας, έβαλαν «γκάζια» σε όλους, με την αποστολή του Άρη να αποχωρεί αφού πέρασαν δύο ώρες από το τέλος του αγώνα.\nΟ συμπολίτης ο οποίος έρχεται στην Τούμπα την ερχόμενη Κυριακή, εκτός απροόπτου θα το κάνει με τον Άκη Μάντζιο, καθώς δεν προκύπτει μέχρι στιγμής κάποια απόφαση για αλλαγή στον πάγκο, ενώ αναμένεται να επιβληθεί χρηματικό πρόστιμο στους ποδοσφαιριστές…


Ο Στέλιος Κρητικός μιλάει αποκλειστικά στο gossip-tv μετά την είδηση ότι περιμένει το 4ο παιδί του! | Gossip-tv.gr\nΟ Στέλιος Κρητικός θα γίνει μπαμπάς για 4η φορά και μίλησε αποκλειστικά στο gossip-tv για το ευχάριστο γεγονός της εγκυμοσύνης της συζύγου του, Κάτιας Παπαδοπούλου.\nΕυχάριστα νέα για τον Στέλιο Κρητικό και την οικογένειά του, η οποία σύντομα θα μεγαλώσει κατά ένα μέλος! Η σύζυγός του, Κάτια Παπαδοπούλου περιμένει το δεύτερο παιδάκι της και η χαρά τους δεν κρύβεται με τίποτα.\nΟ γνωστός ηθοποιός και επιχειρηματίας είναι ένας από τους πιο τρυφερούς μπαμπάδες και μας το αποδεικνύει καθημερινά. Έχει εκφράσει πολλές φορές πως η οικογένειά του είναι για εκείνον προτεραιότητα και δεν μένει μόνο στα λόγια!\nΕξαιρετικό ενδιαφέρον είχε ο τρόπος που αποκάλυψε την εγκυμοσύνη της γυναίκας του, μέσα από ένα χιουμοριστικό βίντεο στο instagram παρέα με τα παιδία του και την φουσκωμένη κοιλίτσα της γυναίκας του να πρωταγωνιστεί σε πρώτο πλάνο.\nΟ Στέλιος Κρητικός μιλώντας αποκλειστικά στο gossip-tv, μοιράστηκε τις σκέψεις και τα συναισθήματά του για πρώτη φορά δημόσια.\n«Οι γιοι μου όταν τους το ανακοίνωσα μου απάντησαν «Καλά το περιμέναμε, δεν ήταν έκπληξη. Το είχα πει και στο Survivor, όταν συμμετείχα ότι θέλω να αποκτήσω ένα ακόμα παιδί. Η κόρη μου το περιμένει πώς και πώς, το περιμένει 2 χρόνια η αλήθεια είναι. Στις ζωγραφιές της, όταν ζωγράφιζε μια γυναίκα ή ένα κορίτσι πάντα έβαζε στην κοιλίτσα ένα μωράκι, όταν παίζαμε με τις κούκλες, πάντα η μια κούκλα ήταν έγκυος. Στην ουσία η εγκυμοσύνη υπήρχε πάντα και με κάποιον τρόπο στα παιχνίδια μας, οπότε η μικρή είναι πολύ ενθουσιασμένη!».\nΤο φύλο του μωρού το γνωρίζετε;\n«Όχι δεν γνωρίζουμε ακόμα το φύλο του μωρού, θα μάθουμε στο τέλος αυτού του μήνα, όπου και θα κάνουμε την αντίστοιχη εξέταση. Είμαστε στον 5ο μήνα περίπου, για την ακρίβεια στους 4μιση μήνες, οπότε είναι λίγο νωρίς ακόμα».\nΕσύ, Στέλιο, τι θα ήθελες να είναι ιδανικά; Αγοράκι ή κοριτσάκι;\n«Δεν με νοιάζει καθόλου, αλήθεια σου λέω. Έχω και τα δυο φύλα, οπότε δεν έχω κανένα άγχος και καμία αγωνία. Αν κρατήσω λίγο την διάθεση της κόρης μου, είπε ότι αν η μητέρας της κυοφορεί κοριτσάκι, θα μείνει…άφωνη, άμα είναι αγοράκι, θα χαρεί απλά!».


Δημοσιεύθηκε στις 7 Νοεμβρίου, 2019 7 Νοεμβρίου, 2019 Δημοσιεύθηκε από Σπύρος Ριζόπουλος\nΤο μεταναστευτικό, όπως εξελίσσεται, αποτελεί αυτή τη στιγμή ίσως το μείζον πρόβλημα της ελληνικής κοινωνίας. Στην οικονομία και την εξωτερική πολιτική όπως περιγράψαμε στα δύο πρώτα άρθρα** αυτής της πενταλογίας, διαφαίνονται κίνδυνοι αλλά υπάρχουν τρόποι και λύσεις που μπορούν να εφαρμοστούν εφόσον κανείς είναι διατεθειμένος να τις εφαρμόσει.\nΣτην περίπτωση του μεταναστευτικού, όμως, τα πράγματα είναι πιο σύνθετα.\nΗ αλήθεια είναι πως πρόκειται για μια δύσκολη πραγματικότητα που κληρονόμησε η κυβέρνηση. Η μεγαλύτερη αλήθεια είναι όμως, ότι υποτίμησε το πρόβλημα και δεν το αντιμετώπισε έγκαιρα με την ίδια ταχύτητα και ένταση που το έκανε στα θεσμικά ζητήματα και στην οικονομία.\nΣτο μεταναστευτικό, το επιτελικό κράτος αποτυγχάνει συνεχώς.\nΚανείς δεν γνωρίζει αν αιφνιδιάστηκε αλλά και έτσι να είναι αυτό δεν είναι αποδεκτό ως επιχείρημα. Το πρόβλημα ήταν εκεί, ήταν ήδη εκρηκτικό και απλώς τις πρώτες εβδομάδες ασχολήθηκε απλώς με παρατήρηση και την καταγραφή του.\nΣήμερα 4 μήνες μετά, οι αλήθειες είναι σκληρές:\nΠρώτη μεγάλη αποτυχία: ο αναπληρωτής Μεταναστευτικής Πολιτικής, είναι παντελώς άφαντος.\nΔεύτερη μεγάλη αποτυχία: η σύγχυση των ρόλων μεταξύ των αναπληρωτή Υπουργού Μεταναστευτικής Πολιτικής, Υπουργού Εσωτερικών και Εθνικής Άμυνας.\nΤο υπουργείο Εθνικής Άμυνας μπήκε σε μια διαδικασία διασωστική ενώ ουσιαστικά θα έπρεπε να ξεκαθαριστεί ότι ουσιαστικά ο ρόλος του είναι αποτρεπτικός.\nΤο υπουργείο Εσωτερικών που ανέλαβε τελικά -μετά από πολλές παλινωδίες- τον συντονισμό για την «λύση» του προβλήματος, για να μπορέσει να μεταβιβάσει τις ευθύνες της διαμόρφωσης σχεδίων στις περιφέρειες και τους δήμους, βολοδέρνει μέσα στην ασάφεια και την αναποφασιστικότητα.\nΚαι για όσους πιστεύουν ότι το δύσκολο κομμάτι είναι οι μετακινήσεις, κάνουν λάθος. Πριν από λίγες ημέρες ο υφυπουργός Άμυνας Αλκιβιάδης Στεφανής διορίστηκε υπεύθυνος συντονιστής των μετακινήσεων. Αυτό από μόνο του δείχνει ότι το πρώτο τους μέλημα είναι η αποσυμφόρηση των νησιών. Από εκεί και πέρα όμως είναι όλα στο αέρα.\nΤην μεγάλη ευθύνη την έχει η κυβέρνηση και ο κ. Θεοδωρικάκος προσωπικά διότι ας μην ξεχνάμε ότι από την ημέρα που βαφτίστηκε μπλε ο χάρτης οι 12 από τους 13 περιφερειάρχες είναι υπάλληλοι της ΝΔ. Άρα αποτυγχάνει η κυβέρνηση, αποτυγχάνουν και οι περιφερειάρχες και… όπου αποτυγχάνουν οι περιφερειάρχες αποτυγχάνει και η κυβέρνηση.\nΥποτίθεται ότι έχουν ξεκινήσει οι συζητήσεις και ο σχεδιασμός αλλά τελικά διαπιστώνουμε ότι παρά τις πομπώδεις συσκέψεις και εξαγγελίες, δεν υπάρχει κανενός είδους ενημέρωση των τοπικών κοινωνιών και απλώς παρακολουθούμε τις αποσπασματικές και σπασμωδικές προσπάθειες αποσυμφόρησης των νησιών του Αιγαίου οπού στο τέλος δεν αποσυμφορούνται διότι δεν υπάρχει στρατηγική αναχαίτισης.\nΚαι φτάνουμε στο σημείο που οι κάτοικοι αρκετών περιοχών αντιδρούν, αρκετές φορές ξεπερνώντας και τα όρια. Τότε έρχεται ο Υπουργός Εσωτερικών και «λέει βάλτε πλάτη» (εξού και ο «γηπεδικός» τίτλος του άρθρου). Και από κοντά το οργανωμένο μιντιακό σύστημα που ελέγχεται από την κυβέρνηση επικρίνει τους πολίτες λέγοντας «μα τους στέλνουν στη Βόρεια Ελλάδα για να μπορέσουν να φύγουν, κοινωνία κάνε πως δεν καταλαβαίνεις…». Λες και υπάρχει κάποια οργανωμένη «συνομωσία» των Βορείων γειτόνων μας , να τους αποδεχθούν.\nΥπάρχει λοιπόν παντελής έλλειψη σοβαρότητας.\nΤο να παραδεχθούμε ότι πρόκειται για μια δύσκολη κατάσταση που δεν εξαρτάται απολύτως από εμάς, είναι λογικό. Το να δείξουμε ανοχή, είναι επίσης λογικό.\nΑλλά παραινέσεις του τύπου «βάλτε πλάτη» δεν είναι αποδεκτές, κυρίως γιατί κανείς δεν μας λέει σε τι θα κληθούμε να βάλουμε πλάτη. Ποιο είναι το πρόβλημα, ποιες είναι οι οργανωμένες λύσεις.\nΜπορεί τις τελευταίες μέρες ο υπουργός Προστασίας του Πολίτη Μιχάλης Χρυσοχοΐδης να παραδέχθηκε ότι το πρόβλημα ξεπερνά την κυβέρνηση και αυτό να τον τιμά. Η κυβέρνηση όμως στο σύνολο της δεν έχει ψηφιστεί για να διαπιστώνει, αλλά για να λύνει τα προβλήματα.\nΠρέπει να έχουμε πλήρη εικόνα το πόσοι θα φύγουν τελικά και πόσοι θα μείνουν για να ενταχθούν στις κοινωνίες. Γιατί το πιο δύσκολο κομμάτι είναι η ένταξη στο τοπικό κοινωνικό σύνολο. Υπάρχουν δε περιπτώσεις όπως αυτή του δήμου Κονίτσης, όπου δημιουργούνται πρόσθετα ζητήματα επειδή ακριβώς βρίσκεται στα σύνορα με μια προβληματική χώρα, όπως η Αλβανία. Ο δήμος πριν χρόνια είχε 8.000 κατοίκους και αυτή τη στιγμή μένουν εκεί 1.500 εκ των οποίον μόνο οι μισοί είναι Έλληνες. Ο Δήμος έχει καταστραφεί από την έλλειψη σχεδιασμού αναπτυξιακής προοπτικής. Εκεί λοιπόν αποστέλλονται σωρηδόν πρόσφυγες, χωρίς μέτρο, σχέδιο και μυαλό.\nΌλα τα παραπάνω αποτελούν κομμάτια ενός εκρηκτικού παζλ που πρέπει να αρχίσει να λύνεται. Και πρέπει να αρχίσει από ΧΘΕΣ.\nΥ.Γ.: Πότε θα αποφασίσει το υπουργείο Δικαιοσύνης να εξετάσει την εμπλοκή των ΜΚΟ στο προσφυγικό; Φαίνεται ότι ακόμη ελέγχουν το παιχνίδι. Υπάρχει κράτος ή υπάρχουν ΜΚΟ; Ή τελικά ορθά είχαν εμπλακεί οι ΜΚΟ από την αρχή και δικαιώνεται ο ΣΥΡΙΖΑ; Χρειαζόμαστε και σε αυτό μια απάντηση.\n*Η κεντρική φωτογραφία του άρθρου αποτελεί παραλλαγή του εξωφύλλου του περιοδικού:National Geographic Magazine-The New Europeans\n*Η πενταλογία της σημερινής πολιτικής κατάστασης: Μέρος πρώτον, η Οικονομία\n*Η πενταλογία της σημερινής πολιτικής κατάστασης: Μέρος δεύτερον, Εξωτερική Πολιτική\nΓιώργος Κουμουτσάκος, ΚΟΝΙΤΣΑ, ΜΕΤΑΝΑΣΤΕΥΤΙΚΟ, ΜΙΧΑΛΗΣ ΧΡΥΣΟΧΟΙΔΗΣ, Νικόλαος Παναγιωτόπουλος, Παναγιώτης Θεοδωρικάκος, ΠΡΟΣΦΥΓΕΣ, ΣΠΥΡΟΣ ΡΙΖΟΠΟΥΛΟΣ


Αριθμοί: Κύμη - Ήφαιστος | ebasket.gr\nΚεντρική Basket League Ήφαιστος Λήμνου Αριθμοί: Κύμη – Ήφαιστος\nΑριθμοί: Κύμη – Ήφαιστος\nΔημοσίευση στις 09/04 15:50\nΗ εντός έδρας ήττα από το Ρέθυμνο Cretan Kings μείωσε την απόσταση από την επικίνδυνη ζώνη στον ένα βαθμό για την Κύμη, που υποδέχεται αύριο (10/4, 15:00) τον Ήφαιστο που μετά τη νίκη επί του Χολαργού, εξασφάλισε τη συμμετοχή του στα πλέι οφ της Betshop Basket League, στην παρθενική σεζόν του σε αυτήν.\nΣτο μοναδικό παιχνίδι μεταξύ των δύο ομάδων, εκείνο του πρώτου γύρου, ο Ήφαιστος νίκησε την Κύμη στη Λήμνο με 81-74, έχοντας ως κορυφαίο τον Σον Έβανς που είχε 17 πόντους και 14 ριμπάουντ ενώ δίπλα του ο Τάιρον Μπρέιζελτον είχε 15 πόντους. Από την πλευρά της Κύμη, ο Ντιβόν Ουάσινγκτον είχε 20 πόντους και 11 ριμπάουντ ενώ 14 πόντους πρόσθεσε ο Τζεκουάν Λιούις.\n*Πέντε ακόμη ασίστ χρειάζεται ο Τζεκουάν Λιούις προκειμένου να γίνει ο πρώτος πασέρ στην ιστορία της Κύμης στην Betshop Basket League. Έχει 84 ασίστ και μπροστά του με 88, βρίσκεται ο Θαντ ΜακΦάντεν.\n*Επτά συνεχόμενα παιχνίδια με διψήφιο αριθμό πόντων συμπλήρωσε ο Σκοτ Σαγκς.\n*Έξι διαδοχικά παιχνίδια με 30+ ριμπάουντ έχει συμπληρώσει η Κύμη.\n*Τριψήφιος σε δύο διαφορετικές στατιστικές κατηγορίες μπορεί να γίνει στην Betshop Basket League ο Τόντρικ Γκότσερ. Χρειάζεται τρεις ασίστ και ένα εύστοχο τρίποντο.\n*Ο Τζέρι Σμιθ έκανε τρία μόνο λάθη στα έξι τελευταία παιχνίδια του και σε συνολικά 129 λεπτά.\n*Τέσσερα από τα πέντε τελευταία παιχνίδια του Ήφαιστου, κρίθηκαν με διαφορές μέχρι πέντε πόντων. Στα τρία (με Περιστέρι Βίκος Cola, ΠΑΟΚ, Χολαργό) ήταν ο νικητής, αφού δεν τα κατάφερε μόνο απέναντι στον Προμηθέα στην Πάτρα.\nΠροηγούμενο Αριθμοί: Χολαργός – Άρης\nΕπόμενο “Μάχη μέχρι τέλους” – Πονάει ο Σκλήβας


«Σκοτώνουν» και το «Ελ. Βενιζέλος»; | αἰέν ἀριστεύειν\n← Η Noble Energy εξέφρασε τη δυσφορία της στην κυβέρνηση των ΗΠΑ για τις τουρκικές προκλήσεις\nΦεύγουν 30.000 δημόσιοι υπάλληλοι →\nΔέκα χρόνια μετά, το «Ελευθέριος Βενιζέλος»δικαιώνει εκείνους που κατηγορούνταν ως «κρατιστές», αφού – ακόμη και αν δεχόμασταν πλήρως το… «δίκαιο» του τεράστιου ξεπουλήματος για «δημοσιονομικούς» λόγους – σήμερα αποτελεί ένα από τα δυνατά «χαρτιά» της κυβέρνησης για την εξεύρεση πόρων μεσούσης της απόλυτης οικονομικής κρίσης που βιώνει η χώρα.\nΚαι αποτελεί δυνατό «χαρτί» διότι, ύστερα από 10 χρόνια λειτουργίας, σύμφωνα με μελέτη τουΟικονομικού Πανεπιστημίου Αθηνών, «η επιχειρηματική κοινότητα του αεροδρομίου της Αθήνας συνεισφέρει συνολικά 2,14% του ΑΕΠ της Ελλάδας, καθώς η ετήσια “προστιθέμενη αξία” του αεροδρομίου για το σύνολο της ελληνικής επικράτειας ανέρχεται σε 4,9 δισεκατομμύρια ευρώ»!\n1 Η σύμβαση που είχε μονογράψει το 1995 η κυβέρνηση της Ν.Δ., με τον Κωνσταντίνο Μητσοτάκηπρωθυπουργό και τον Στέφανο Μάνο αρμόδιο υπουργό, προέβλεπε ότι η ανάδοχος κοινοπραξία Hochtief, με ιδία συμμετοχή 180 εκατ. ECU, θα κατείχε το 60% των μετοχών της εταιρείας του αεροδρομίου για 50 χρόνια συνεκμετάλλευσης, με το Δημόσιο να περιορίζεται στο 40%.\n3 Η σύμβαση του 199_ προέβλεπε την παραχώρηση στην κοινοπραξία αποκλειστικών προνομίων και δικαιωμάτων εκμετάλλευσης για 99 χρόνια της λεγόμενης «Ουδέτερης Ζώνης» γύρω από το αεροδρόμιο, συνολικής έκτασης 22.000 στρεμμάτων.\nΕν ολίγοις, η σύμβαση του 199_ είχε τη λογική ότι το Δημόσιο θα παίρνει τα «ψίχουλα» και οι ιδιώτες το «μπαγιόκο» και η σύμβαση του 1995 ακριβώς την αντίθετη στρατηγική.\nΔεν είναι άξιο απορίας πώς κάποιοι – ο Κ. Μητσοτάκης θα έχει αϋπνίες – είχαν ως στρατηγική επιλογή, στο όνομα της ελεύθερης οικονομίας, τα περισσότερα κέρδη να πηγαίνουν στις τσέπες των ιδιωτών και όχιστο δημόσιο ταμείο;\nΤην ίδια ώρα, πληροφορίες που βλέπουν το φως της δημοσιότητας θέλουν την κυβέρνηση να διαπραγματεύεται με την κοινοπραξία την επέκταση του χρόνου παραχώρησης για άλλα 20 χρόνια,προσβλέποντας σε επιπλέον έσοδα 200-300 εκατ. ευρώ… Ποσό μηδαμινό, για γέλια και για κλάματα, εάν κάνουμε σύγκριση με τα οικονομικά στοιχεία της εταιρείας του αεροδρομίου και της κερδοφορίας που έχει.\nΤο δεύτερο στάδιο της διαπραγμάτευσης, σύμφωνα με τις ίδιες πληροφορίες, θα αφορά την πώληση ποσοστού 22%, με το Δημόσιο να χάνει δηλαδή το πλειοψηφικό πακέτο και να περιορίζεται στο 33%,στην καταστατική μειοψηφία.\n♦ Ποιος θα αποφασίσει ότι το αεροδρόμιο μπορείνα παραχωρηθεί για είκοσι χρόνια με «όφελος» τα κέρδη της εταιρείας για ένα με ενάμιση χρόνο;